ประกอบธุรกิจของแต่ละสายผลิตภัณฑ์

ลักษณะของผลิตภัณฑ์และบริการหลัก

บริษัท อมรินทร์พริ้นติ้ง แอนด์ พับลิชชิ่ง จำกัด (มหาชน) เป็นทั้งโรงพิมพ์และสำนักพิมพ์ขนาดใหญ่
ประกอบธุรกิจหลัก 2 ด้าน คือ

1.  รับจ้างพิมพ์งานทั่วไป

  ให้บริการรับจ้างพิมพ์งานสิ่งพิมพ์ประเภทต่าง ๆ อาทิเช่น หนังสือเล่ม ทั้งปกอ่อนและปกแข็ง
  นิตยสาร รายงานประจำปี หนังสือชี้ชวน แผ่นพับโปสเตอร์ แคตตาล็อก ปฏิทิน โฟลเดอร์
  โบรชัวร์ ฯลฯ
  โดยให้บริการได้อย่างครบถ้วนกระบวนการผลิตด้วยเครื่องจักรทันสมัยพร้อมทีมงานบุคลากรผู้มากด้วยประสบการณ์
  ผลิตและควบคุมคุณภาพและตรวจสอบด้วยระบบคอมพิวเตอร์ทุกขั้นตอน
  เน้นคุณภาพสูงให้บริการรับจ้างพิมพ์ทั้งงานในประเทศและต่างประเทศ

1.1 ลักษณะลูกค้า

เนื่องจากงานรับจ้างพิมพ์เป็นงานพิมพ์คุณภาพสูง ประณีต ต้องบริการให้รวดเร็วตรงต่อเวลา
และความต้องการรูปแบบงานพิมพ์ของลูกค้ามีหลากหลายรูปแบบ
แต่บริษัทมีบริการงานพิมพ์ที่ครบวงจรมีผลิตภัณฑ์มากหลากหลายชนิดเพื่อตอบสนองความต้องการของลูกค้า
ดังนั้นกลุ่มลูกค้าของงานรับจ้างพิมพ์ทั่วไปของบริษัท สามารถจัดกลุ่มลูกค้าออกเป็น 4 กลุ่มใหญ่ ๆ
ดังนี้

1.1.1 กลุ่มหน่วยราชการ,รัฐวิสาหกิจ

1.1.2 กลุ่มมูลนิธิต่าง ๆ

1.1.3 กลุ่มธนาคารต่าง ๆ

1.1.4 กลุ่มบริษัทเอกชน,นิติบุคคล,รายบุคคล

1.2 ลักษณะรายได้

โครงสร้างรายได้งานรับจ้างพิมพ์
เป็นรายได้ที่รวมค่าบริการจัดพิมพ์และค่าวัตถุดิบในการจัดพิมพ์เหมารวมเป็นยอดเดียวกัน
แบ่งเป็นรายได้งานพิมพ์ภายในประเทศร้อยละ 99 ของยอดรวมรายได้รับจ้างพิมพ์ ที่เหลือร้อยละ 1
เป็นงานพิมพ์ต่างประเทศ

2.  ผลิตสิ่งพิมพ์สำนักพิมพ์

จากการที่บริษัทสั่งสมประสบการณ์ธุรกิจสำนักพิมพ์นับเวลาอันยาวนาน อันเป็นจุดกำเนิดของบริษัท
ที่จะพัฒนาและขยายตัวด้วยการผลิตนิตยสารในแนวต่าง ๆ เพื่อตอบสนองกลุ่มผู้อ่านแตกต่างออกไป
จนเป็นที่ยอมรับจากผู้อ่านและเป็นนิตยสารชั้นนำของประเทศ
อันเป็นพัฒนาการของบริษัทที่เริ่มขยายตัวเข้าสู่ธุรกิจหนังสือเล่ม โดยตั้ง
สำนักพิมพ์เพื่อผลิตหนังสือตอบสนองกลุ่มเป้าหมายต่าง ๆ มีกองบรรณาธิการขนาดใหญ่
ผลิตนิตยสารชั้นนำ และหนังสือเล่ม แบ่งตามประเภทสิ่งพิมพ์แต่ละชนิด ดังนี้

  2.1. สิ่งพิมพ์ในรูปนิตยสาร

บริษัทมีทีมงานกองบรรณาธิการที่พรั่งพร้อมด้วยความรู้และประสบการณ์ร่วมกันสรรค์สร้างรูปแบบ
เนื้อหาและสาระเพื่อตอบสนองความต้องการของผู้อ่านให้ได้รับสาระความบันเทิงครอบคลุมทุกกลุ่มจนได้รับความนิยมเป็นนิตยสารชั้นนำของประเทศทุกฉบับ
ได้แก่นิตยสารดังต่อไปนี้

นิตยสารบ้านและสวน

  นิตยสารรายเดือนที่ให้ความรู้เกี่ยวกับบ้าน การตกแต่งบ้าน
  การจัดสวนและสภาพแวดล้อมภายในบ้าน รวมทั้งให้ความรู้ทางสถาปัตยกรรมต่าง ๆ
  ออกวางตลาดทุกวันที่ 20 ของเดือน ราคาปก 95 บาท

นิตยสารแพรว

นิตยสารรายปักษ์สำหรับสตรีวัยทำงาน ให้ทั้งความรู้ ความบันเทิง
และข่าวสารความเคลื่อนไหวในวงสังคม

  เพื่อเสริมสร้างคุณค่ารสนิยม ความทันสมัย เนื้อหาประกอบด้วย
  ข่าวสารความเคลื่อนไหวของบุคคลในวงสังคมแฟชั่น สุขภาพและความงาม นวนิยาย เรื่องสั้น
  บทสัมภาษณ์ ตลอดจนสารคดีน่ารู้ต่าง ๆ ทั้งในและต่างประเทศ วางตลาดทุกวันที่ 10 และ 25
  ของเดือน ราคาหน้าปก 90 บาท

นิตยสารสุดสัปดาห์

  นิตยสารรายปักษ์เพื่อสตรีรุ่นใหม่ในวัยที่กำลังสดใสผลิบาน
  เตรียมพร้อมที่จะก้าวสู่ความเป็นผู้รอบรู้มีรสนิยมและทันสมัยในอนาคต
  เนื้อหาสาระประกอบด้วยข่าวสารสังคม
  แนวทางการดำเนินชีวิตของบุคคลที่น่าสนใจการใช้เวลาว่าง
  แฟชั่นความงามและสาระความบันเทิงด้านต่าง ๆ ออกวางตลาดทุกวันที่ 1 และ 16 ของเดือน
  ราคาหน้าปก 70 บาท

นิตยสารชีวจิต

  นิตยสารรายปักษ์สำหรับทางเลือกใหม่เพื่อสุขภาพ
  ให้ความรู้ความเข้าใจเกี่ยวกับการดูแลฟื้นฟูสุขภาพ ด้วยตนเอง ให้สอดคล้องกับสภาพเศรษฐกิจ
  เหมาะสำหรับผู้ป่วยก็ต้องอ่าน ผู้ไม่ป่วยก็ต้องอ่าน ออกวางตลาดทุกวันที่ 1 และ 16 ของเดือน
  ราคาหน้าปก 55 บาท

นิตยสาร Health & Cuisine

  นิตยสารรายเดือนที่นำเสนอข้อมูลเกี่ยวกับอาหารและสุขภาพในหลากหลายรูปแบบเพื่อเป็นคู่มือในการใช้ชีวิตอย่างมีคุณภาพ
  จัดพิมพ์ด้วยกระดาษอาร์ตพิมพ์สี่สีสวยงาม วางแผงทุกวันที่ 5 ของเดือน ราคาหน้าปก 80 บาท

นิตยสาร National Geographic

  นิตยสารรายเดือนที่นำเสนอสารคดีความรู้ที่ครอบคลุมเนื้อหาเกี่ยวกับภูมิศาสตร์ ประวัติศาสตร์
  วิทยาศาสตร์และสังคมศาสตร์ ตลอดจนขนบธรรมเนียมประเพณีและวัฒนธรรม จากทั่วทุกมุมโลก
  และจัดพิมพ์เผยแพร่เป็นภาษาต่างประเทศไม่ต่ำกว่า 20 ประเทศ รวมทั้งฉบับภาษาไทย
  วางแผงทุกสิ้นเดือน ราคาหน้าปก 110 บาท

นิตยสาร ROOM

  เป็นนิตยสารรายเดือนที่นำเสนอเนื้อหาเกี่ยวกับสไตส์การตกแต่งบ้านคนรุ่นใหม่ที่เริ่มต้นที่จะมีที่อยู่อาศัยเป็นของตนเองและรักการตกแต่งบ้านในรูปแบบต่าง
  ๆ วางแผงทุกต้นเดือน ราคาหน้าปก 80 บาท

นิตยสาร WE

  เป็นนิตยสารสำหรับผู้ที่มีความรัก และมีแผนครองชีวิตคู่
  โดยมีสาระและรายละเอียดของการเตรียมตัว การวางตัวและการดูแลชีวิตคู่ ภายใต้แนวคิด
  Love Wedding and Living Together ราคาหน้าปก 75 บาท

นิตยสาร Real Parenting

  เป็นนิตยสารรายเดือนเล่มใหม่ล่าสุดที่นำเสนอเนื้อหาสาระเกี่ยวกับแม่และเด็กเพื่อส่งเสริมคุณค่าและสายสัมพันธ์ของครอบครัว
  ครอบคลุมกลุ่มเป้าหมายตั้งแต่คุณแม่ตั้งครรภ์ จนถึงคุณแม่ที่มีลูกอายุ 12 ขวบสู่การเป็นสุดยอดคุณแม่
  ราคาหน้าปก 80 บาท

  2.2 สิ่งพิมพ์ในรูปหนังสือเล่ม

บริษัทได้จัดตั้งกองบรรณาธิการเพื่อผลิตหนังสือคุณภาพที่มีสาระประโยชน์และสาระบันเทิงในรูปแบบต่าง
ๆ กันประกอบด้วย

2.2.1 แพรวสำนักพิมพ์ ผลิตสิ่งพิมพ์ประเภทหนังสือเล่ม ทั้งปกอ่อนปกแข็ง ด้านวรรณกรรม กวีนิพนธ์
สารคดี และหนังสือภาพ ตอบสนองต่อผู้รักการอ่าน ทั้งเพื่อเสริมสร้างความรู้ แนวคิด
ทัศนคติให้กับตนเอง และเพื่อความบันเทิงและสาระ

2.2.2 สำนักพิมพ์แพรวเพื่อนเด็ก
ผลิตหนังสือคุณภาพสำหรับเด็กเพื่อตอบสนองต่อการเรียนรู้และจินตนาการสร้างสรรค์รวมถึงจัดกิจกรรมเพื่อรณรงค์สร้างนิสัยรักการอ่าน
ซึ่งถือว่าเป็นพื้นฐานสำคัญของ การศึกษาสำหรับเด็กในอนาคต

2.2.3 สำนักพิมพ์แพรวเยาวชน ผลิตหนังสือเพื่อเยาวชน ทั้งหนังสือให้ความรู้และวรรณกรรม
โดยคัดสรรหนังสือที่ได้รับการยอมรับจากทั่วโลกมาถ่ายทอดเป็นภาษาไทยให้เยาวชนได้รู้จักและซาบซึ้งกับวรรณกรรมที่เด็กๆ
ทั่วโลกประทับใจ รวมทั้งส่งเสริมการสร้างสรรค์วรรณกรรมเยาวชนของนักเขียนไทยด้วย

2.2.4 สำนักพิมพ์บ้านและสวน ผลิตหนังสือเกี่ยวกับการตกแต่งบ้านการจัดสวนและการเพาะปลูก
เลี้ยงดูไม้ดอกและไม้ประดับพันธุ์ต่างๆ ซึ่งรวบรวมเรียบเรียงโดยผู้ เชี่ยวชาญในด้านต่าง ๆ
ด้วยรูปเล่มพิมพ์สี่สีสวยสดงดงาม ตลอดจนผลิตหนังสือคู่มือการใช้ชีวิตในบ้าน

  2.2.5 สำนักพิมพ์อมรินทร์ ผลิตหนังสือเชิงความรู้ด้านวิชาการต่างๆ ที่เป็นที่ต้องการของผู้
  อ่านระดับมหาวิทยาลัย และผู้อ่านที่ต้องการศึกษาทั้งในเชิงวัฒนธรรมการเมือง และสังคม
  ประวัติศาสตร์ เทคโนโลยี

2.2.6 สำนักพิมพ์สุดสัปดาห์
ผลิตหนังสือเพื่อสาระและความบันเทิงสำหรับคนรุ่นใหม่ผลิตหนังสือคุณภาพได้รับความนิยมจากผู้อ่านเป็นจำนวนมาก

2.2.7 สำนักพิมพ์แพรวเอ็นเตอร์เทน
เป็นสำนักพิมพ์ที่รวบรวมข้อเขียนบทวิจารณ์ที่เป็นประโยชน์และน่าสนใจในแวดวงภาพยนตร์ ละคร
และดนตรี สำหรับผู้อ่านที่สนใจ

2.2.8 สำนักพิมพ์คลินิกบ้านและสวน เป็นสำนักพิมพ์ที่ผลิตหนังสือที่ให้ความรู้เกี่ยวกับการ
ดูแลสุขภาพกายและใจ

2.2.9 สำนักพิมพ์ครัวบ้านและสวน
เป็นสำนักพิมพ์ที่ผลิตหนังสือที่ให้สาระความรู้เกี่ยวกับหลักโภชนาการ การปรุงอาหาร
และเคล็ดลับต่าง ๆ เกี่ยวกับการปรุงอาหารทั้งอาหารไทยและอาหารนานาชาติ

2.2.10 สำนักพิมพ์อรุณ เป็นสำนักพิมพ์ที่ผลิตหนังสือนวนิยายคุณภาพ ที่เลือกสรรแล้ว
จากปลายปากกานักเขียนชื่อดัง เพื่อตอบสนองความต้องการสำหรับนักอ่านหนังสือแนวนวนิยาย
โดยเฉพาะ

2.2.11 สำนักพิมพ์ NG เป็นสำนักพิมพ์น้องใหม่ล่าสุดผลิตหนังสือสารคดีระดับโลก
เพื่อตอบสนองความต้องการของกลุ่มคนรุ่นใหม่ที่ต้องการเรียนรู้โลกในหลากแง่มุม ในปีแรกเน้น

เรื่องการผจญภัยในโลกกว้าง หลังจากนั้นสำนักพิมพ์จะคัดสรรเรื่องอื่น ๆ
ที่อยู่ในความสนใจแปลออกมาเป็นภาษาไทย
เพื่อให้กลุ่มผู้อ่านคนไทยได้เข้าถึงความรู้ที่น่าตื่นเต้นและมีสาระในเวลาเดียวกัน

2.3. ลักษณะลูกค้า

จากลักษณะการประกอบธุรกิจของสายงานสำนักพิมพ์ ในการผลิตนิตยสารและหนังสือเล่มประเภท

ต่าง ๆ ลักษณะของลูกค้าจึงแยกตามประเภทของผลิตภัณฑ์ต่าง สรุปได้ดังนี้

2.3.1 สายงานการผลิตนิตยสาร แบ่งกลุ่มลูกค้าออกเป็น 2 กลุ่มดังนี้

  2.3.1.1 กลุ่มลูกค้าโฆษณา แบ่งเป็นกลุ่มลูกค้าที่เป็นตัวแทนโฆษณาและกลุ่มลูกค้าบริษัทห้าง
  ร้านที่ไม่ได้ใช้บริการผ่านบริษัทเอเย่นซี่โฆษณาโดยแบ่งลักษณะของลูกค้าอย่างชัดเจนตามประเภทของนิตยสารเช่นนิตยสารบ้านและสวน
  ลักษณะลูกค้า ได้แก่ กลุ่มผลิตภัณฑ์วัสดุก่อสร้างและตกแต่งบ้าน นิตยสารแพรว ลักษณะลูกค้าได้แก่
  แฟชั่นเครื่องแต่งกายเครื่องประดับ เครื่องสำอางค์

  2.3.1.2 กลุ่มลูกค้าผู้อ่านนิตยสาร แบ่งกลุ่มแตกต่างออกไปตามประเภทของนิตยสาร เช่น
  นิตยสารแพรว กลุ่มลูกค้าผู้อ่านได้แก่ผู้หญิงยุคใหม่วัยทำงาน ทันสมัย ทันโลก และ
  นิตยสารสุดสัปดาห์ กลุ่มลูกค้า ได้แก่ คนรุ่นใหม่ วัยรุ่น วัยสดใส ก้าวตามแฟชั่น

  2.3.2 สายงานการผลิตหนังสือเล่ม ลักษณะของลูกค้าแบ่งตามประเภทของหนังสือจากการที่บริษัท

ผลิตหนังสือคุณภาพหลากหลายประเภท ทำให้สามารถตอบสนองความต้องการของลูกค้าได้

ตั้งแต่ระดับวัยเด็ก จนถึงวัยผู้ใหญ่ ลักษณะของลูกค้าจึงครอบคลุมกลุ่มนักอ่านทุกกลุ่ม

2.4 ลักษณะรายได้สายงานสำนักพิมพ์ ประกอบไปด้วยรายได้แยกตามประเภทของสินค้า ดังนี้

2.4.1 รายได้จากการขายพื้นที่โฆษณาในนิตยสารทุกฉบับ

2.4.2 รายได้จากการขายสิ่งพิมพ์ในรูปแบบนิตยสาร และหนังสือเล่ม

การตลาดและภาวะการแข่งขัน

ขณะที่ความต้องการในการบริโภคหนังสือของผู้อ่านในประเทศมีการขยายตัวอย่างต่อเนื่อง
สะท้อนให้เห็นถึงพัฒนาการของผู้อ่านของเรา อุปทานอันเกิดจากการออกหนังสือใหม่ ๆ
เพื่อตอบสนองความต้องการดังกล่าวก็เพิ่มอย่างรวดเร็ว
และมีแนวโน้มที่จะเกิดอุปาทานที่มากกว่าอุปสงค์ของตลาดในช่วงเวลาอันสั้น
เป้าหมายของบริษัทจึงจำเป็นต้องมุ่งเน้นการคัดสรรหนังสือที่มีคุณภาพเพื่อตอบสนองความต้องการของผู้อ่านในแต่ละกลุ่ม
ในส่วนของนิตยสารก็เช่นเดียวกัน บริษัทมุ่งเน้นการพัฒนาด้านบทความ
เนื้อหาสาระที่อยู่ในกระแสและเป็นที่สนใจของผู้อ่านในช่วงเวลาต่าง ๆ
รวมถึงการปรับปรุงหน้าตาภาพลักษณ์ของนิตยสารให้จูงใจ ผลของการพัฒนาดังกล่าว
จะทำให้บริษัทมีฐานผู้อ่านเพิ่มขึ้น และนำมาซึ่งรายได้ค่าโฆษณาที่เพิ่มสูงขึ้นเช่นเดียวกัน นอกจากนี้
ปัจจัยภายนอกเช่น สถานการณ์ในบางอุตสาหกรรมที่ดีขึ้น
ก็ยังประโยชน์ต่อรายได้ค่าโฆษณาในนิตยสารบางฉบับอย่างชัดเจน เช่น
สภาวการณ์ที่มีแนวโน้มดีขึ้นของภาคอสังหาริมทรัพย์ และยานยนต์ เป็นต้น

อย่างไรก็ดีภาวะการแข่งขันในปี 2546-2547 ยังมุ่งเน้นในเรื่องของคุณภาพและราคาเป็นสำคัญ
กลไกการจัดซื้อจัดจ้าง สำหรับลูกค้ารายใหญ่ ๆ
ก็เปลี่ยนไปมุ่งเน้นที่ราคาบนมาตรฐานคุณภาพเดียวกัน อาทิเช่น การซื้อขายใน

ลักษณะประมูลทางอินเตอร์เน็ต (E-Auction) เริ่มเข้ามามีบทบาทพอควรในตลาดบ้านเรา
บริษัทจึงจำเป็นต้องพยายามเพิ่มประสิทธิภาพ และประสิทธิผลของผลผลิตให้ดียิ่งขึ้น
เพื่อคงความสามารถในการแข่งขัน ตลอดจน

พัฒนาการสร้างมูลค่าเพิ่มในเชิงการออกแบบและรูปแบบผลิตภัณฑ์ให้เป็นจุดแข็ง
เพื่อรักษาและเพิ่มส่วนแบ่งทางการตลาด
นอกจากนี้สภาวะของตลาดในภาพรวมมีความชัดเจนว่าดีกว่าเมื่อ 2-3 ปีที่ผ่านมาเป็นอย่างมาก
สังเกตได้จากปริมาณการบริโภคกระดาษที่เพิ่มขึ้น ตลอดจนจำนวนหัวหนังสือใหม่ ๆ ที่กำลังเพิ่มขึ้น
ในปี 2546 และ 2547 นี้ สำหรับตลาดการส่งออกก็ดีขึ้นเป็นลำดับ
แต่ยังจะต้องเผชิญกับภาวะการแข่งขันกับตลาดผู้ผลิตระดับโลกที่มีราคาค่อนข้างต่ำ เช่น ประเทศจีน
เป็นต้น อาจกล่าวโดยสรุปได้ว่าภาวะการตลาดและการแข่งขันของบริษัทมุ่งเน้นการขยายตลาดเพิ่ม
ด้วยการพัฒนาคุณภาพของเนื้อหาและการบริหารต้นทุนการผลิตด้วยเทคโนโลยีและการจัดการสมัยใหม่เป็นสำคัญ

ภาวะอุตสาหกรรมการพิมพ์

สถานภาพและแนวโน้มของอุตสาหกรรมการพิมพ์โลก

เป็นที่ทราบกันดีถึงการเปลี่ยนแปลงในโลกดิจิตอล รวมถึงการขยายตัว
และความนิยมในการใช้ระบบคอมพิวเตอร์สร้างสรรค์งานพิมพ์
และการบริโภคข้อมูลผ่านระบบอินเตอร์เน็ต
สิ่งเหล่านี้ได้เข้ามามีบทบาทในการดึงส่วนแบ่งตลาดการพิมพ์บ้าง ดังนั้น
ผู้ประกอบการธุรกิจสิ่งพิมพ์และสื่อสิ่งพิมพ์ขนาดใหญ่ทั่วโลกได้มีการปรับตัว
เพื่อตั้งรับกับแนวโน้มของเทคโนโลยี
และการเปลี่ยนแปลงพฤติกรรมการบริโภคข้อมูลในโลกดิจิตอลดังกล่าว อาจกล่าวได้ว่าในอนาคต
3-5 ปี ข้างหน้า การบริโภคข้อมูลข่าวสารในรูปสื่อสิ่งพิมพ์อาจถูกแบ่งไปบ้าง
แต่ทั้งนี้ผู้ประกอบกิจการสื่อสิ่งพิมพ์ขนาดใหญ่ได้เล็งเห็นถึงความเปลี่ยนแปลงดังกล่าว
และกำลังมุ่งพัฒนาการขยายตลาดไปสู่สื่อชนิดอื่น โดยเฉพาะระบบอินเตอร์เน็ต CD-ROM
และรายการโทรทัศน์ โดยการพัฒนาตนเองไปเป็น Content Business (ธุรกิจขายเนื้อหาสาระ)
มากกว่าการนำเสนอเพียงแค่สื่อสิ่งพิมพ์เฉกเช่นในอดีต

อย่างไรก็ดีตลาดงานพิมพ์คุณภาพสูง หรือ High-Definition Printing Market
ยังมิอาจแปรรูปไปสู่การบริโภคทางสื่ออื่นๆ ได้
ยังคงต้องใช้สิ่งพิมพ์กระดาษเป็นผลิตภัณฑ์หลักในการสร้างรายได้สิ่งพิมพ์ดังกล่าว อาทิเช่น
Reference Book, Text Book, Catalog, Brochure, Annual Report,
นิตยสารคุณภาพ, หนังสือเด็ก, หนังสือเล่มที่ให้ความสำคัญต่อคุณภาพการผลิต, ปฏิทิน ฯลฯ
ที่เน้นคุณภาพระดับสูง อาจกล่าวได้ว่า
ตลาดประเภทนี้ยังมีแนวโน้มการขยายตัวในอัตราที่สูงทั่วโลกตามสภาพและความสามารถในการขยายตัวของธุรกิจต่าง
ๆ แนวโน้มอุตสาหกรรมสิ่งพิมพ์ระดับโลก จึงยังมีแนวโน้มดีมากสำหรับผู้ผลิตสิ่งพิมพ์คุณภาพสูงเหล่านี้
อนึ่ง พัฒนาการทางด้านเทคโนโลยีสารสนเทศ รวมถึง Digital Imaging
จะช่วยส่งเสริมทำให้ต้นทุนการผลิตต่ำลงอย่างมีนัยสำคัญในอนาคต

แนวโน้มอนาคต และการเจริญเติบโตของอุตสาหกรรมการพิมพ์ในประเทศไทย

ปัจจุบันเป็นที่น่ายินดีที่รัฐบาลได้มีส่วนร่วมสนับสนุนธุรกิจสิ่งพิมพ์มากขึ้น
ด้วยการผสานความช่วยเหลือผ่านสภาอุตสาหกรรมการพิมพ์แห่งประเทศไทย กรณีตัวอย่างที่สำคัญคือ
การรวมตัวกันของกลุ่มผู้ประกอบกิจการเพื่อจัดตั้งนิคมอุตสาหกรรมการพิมพ์ขึ้น
พร้อมทั้งได้รับประโยชน์พิเศษในเรื่องการส่งเสริมการลงทุนและการยกเว้นภาษีเงินได้จากรัฐบาลสำหรับนิคมอุตสาหกรรมการพิมพ์ดังกล่าว
ลักษณะเช่นนี้จะส่งผลดีกับอนาคตและการเจริญเติบโตของอุตสาหกรรมการพิมพ์ในประเทศไทยเป็นอย่างยิ่ง
อย่างไรก็ดีความสามารถในการรักษาคุณภาพให้ได้ดีที่สุด ความสามารถในการใช้เทคโนโลยี
และการมีบุคลากรที่มีคุณภาพทั้งในเชิงการจัดการ การตลาด และฝีมือแรงงาน

ย่อมเป็นปัจจัยสำคัญต่อการเติบโต ซึ่งผู้ประกอบการของอุตสาหกรรมการพิมพ์ในประเทศไทย
ก็มีศักยภาพเหล่านี้ดีพอควรอยู่แล้ว และมีทิศทางของพัฒนาการที่เพิ่มขึ้นด้วย

สายธุรกิจโรงพิมพ์

ตั้งแต่ปี 2543 บริษัทฯ ได้ขยายธุรกิจโรงพิมพ์ด้วยการลงทุนซื้อที่ดินเนื้อที่ 5 ไร่เศษ
ปลูกสร้างอาคาร โรงงาน 2 ชั้น และติดตั้งเครื่องจักรที่มีเทคโนโลยีทันสมัย
โดยมีเป้าหมายที่จะให้โรงพิมพ์มีความพร้อมในการรองรับงานได้ครบถ้วนทุกขั้นตอนกระบวนการผลิต
เพื่อตอบสนองการผลิตสิ่งพิมพ์ที่มีคุณภาพและการให้บริการที่ประทับใจตามปรัชญาของโรงพิมพ์ที่ถือปฏิบัติมาตลอดระยะเวลาที่เริ่มก่อตั้งโรงพิมพ์
จุดยืนทางด้านการตลาดที่สำคัญของสายธุรกิจโรงพิมพ์ คือตลาดงานพิมพ์คุณภาพสูง (High
Definition Color Printing) ทั้งในประเทศและต่างประเทศ
เพื่อให้บรรลุเป้าหมายดังกล่าวข้างต้น
สายธุรกิจโรงพิมพ์ได้มีการปรับปรุงและพัฒนาโครงสร้างพื้นฐาน (Infra-Structure)
เพื่อสู่ความเป็นเลิศทางด้านคุณภาพงานพิมพ์
และการบริการทุกด้านอย่างสม่ำเสมอและต่อเนื่องมาโดยตลอด
ด้วยความมุ่งมั่นในการรักษาคุณภาพงานพิมพ์และการบริการดังกล่าวข้างต้น
ยังผลให้สายธุรกิจโรงพิมพ์ได้รับการรับรองระบบคุณภาพมาตรฐาน ISO 9001 : 2000 จากสถาบัน
BVIQ ซึ่งนับเป็นโรงพิมพ์อันดับต้น ๆ ของประเทศไทยที่ได้รับการรับรองระบบคุณภาพ ISO 9001 :
2000 ครบทั้งวงจรการพิมพ์

ในช่วงระหว่างปี 2544-2545
นับเป็นก้าวของการพัฒนาปรับปรุงด้านการผลิตครั้งสำคัญที่ต้องบันทึกไว้ กล่าวคือ
นอกเหนือจากการลงทุนซื้อที่ดินบริเวณใกล้เคียงเพิ่มอีก 15 ไร่
เพื่อขยายพื้นที่โรงงานและคลังสินค้าแล้ว บริษัทฯ ยังได้เปลี่ยนเครื่องพิมพ์หลัก 5 เครื่อง
เพื่อทดแทนเครื่องเก่าที่ใช้งานมานานร่วม 10 ปี และในปี 2546 ก็ได้ซื้อเครื่องพิมพ์หลักเพิ่มขึ้นอีก
2 เครื่อง และเครื่องเข้าเล่มอัตโนมัติความเร็วสูงอีก 1 ชุด
สามารถลดขั้นตอนในการผลิตแม่พิมพ์เป็นระบบ Digital Work Flow
และมีการสร้างแม่พิมพ์ด้วยระบบ Computer to plate ความเร็วสูง
ซึ่งเหล่านี้นับเป็นการลงทุนที่มีความสำคัญยิ่งต่อการปรับปรุงศักยภาพ และเพิ่มคุณภาพการผลิตให้สูงขึ้น
ประกอบกับการนำเทคโนโลยีการบริหารจัดการควบคุมการผลิตที่ทันสมัยที่สุดมาประยุกต์ใช้ในกิจการโรงพิมพ์
จึงทำให้บริษัท อมรินทร์พริ้นติ้ง แอนด์ พับลิชชิ่ง จำกัด (มหาชน)
ได้ชื่อว่าเป็นโรงพิมพ์ที่สมบูรณ์แบบแห่งหนึ่งในภูมิภาคนี้

ปัจจัยและความสำเร็จในธุรกิจโรงพิมพ์

1.  ด้านบุคลากรคุณภาพ บริษัทฯมีบุคลากรที่มีความรู้ ความชำนาญในสาขาวิชาชีพ
    ตั้งแต่ช่างฝีมือซึ่งมีประสบการณ์ไปจนถึงบัณฑิตด้านวิทยาศาสตร์การพิมพ์
    เทคโนโลยีสารสนเทศและสาขาอื่นๆ ที่เพียบพร้อมด้วยศักยภาพเพื่อสร้างสรรค์งานคุณภาพ

2.  ด้านเทคโนโลยีการพิมพ์ที่ล้ำหน้า
    บริษัทเป็นผู้นำและผู้บุกเบิกในการใช้เทคโนโลยีการพิมพ์ตามความก้าวหน้าของวิวัฒนาการที่เปลี่ยนแปลงในแต่ละช่วง
    การตัดสินใจเลือกสรรเทคโนโลยีที่เหมาะสมกับกระบวนการผลิต
    ทำให้สามารถตอบสนองความต้องการและสร้างความพึงพอใจให้แก่ลูกค้า

3.  ด้านเครื่องจักรและอุปกรณ์การผลิต
    บริษัทฯมีเครื่องจักรและอุปกรณ์การผลิตที่ทันสมัยสามารถบริการลูกค้าได้ครบทุกรูปแบบ
    เป็นการจัดส่งอาร์ตเวิร์คธรรมดา (Camera Ready) หรือดิจิตอลอาร์ตเวิร์คทุกชนิด
    ในการผลิตในขั้นตอนก่อนพิมพ์ การพิมพ์ด้วยเครื่องพิมพ์ 4 สี 5 สี และ 6 สี
    รวมทั้งการเข้าเล่มทำปกแข็งและปกอ่อนด้วยเครื่องจักรอัตโนมัติทุกขั้นตอน

4.  ด้านระบบบริหารคุณภาพ มาตรฐาน ISO 9002 บริษัทฯ
    ได้รับการรับรองระบบคุณภาพมาตรฐาน ISO 9001 จากสถาบัน BVQI เมื่อวันที่ 12 มีนาคม
    2542 ย่อมแสดงถึงความมุ่งมั่นในการพัฒนาและรักษาคุณภาพผลิตภัณฑ์ให้แก่ลูกค้า

สายธุรกิจสำนักพิมพ์

ภาวะอุตสาหกรรมธุรกิจสำนักพิมพ์

คุณภาพชีวิตได้กลายเป็นหัวใจหลักในการพัฒนาของประเทศ
โดยรัฐบาลมีนโยบายมุ่งเน้นพัฒนาคุณภาพของคน
ให้เป็นผู้ที่มีความสามารถในการสร้างสรรค์สังคมคุณภาพ และสังคมแห่งการเรียนรู้
ด้วยเหตุนี้นโยบายหลักของรัฐบาลจึงเน้นการปฏิรูปการศึกษาและกระบวนการเรียนการสอนทุกรูปแบบ
เพื่อให้คนไทยทันต่อการเปลี่ยนแปลงทางเศรษฐกิจและสังคม
เพื่อพัฒนาความสามารถของประชากรให้มีศักยภาพทัดเทียมประเทศที่พัฒนาแล้ว

นโยบายนี้ส่งผลต่อภาพรวมของธุรกิจสิ่งพิมพ์ ทั้งนิตยสาร และหนังสือเล่ม
เนื่องจากประชากรในประเทศหันมาสนใจและให้ความสำคัญกับการอ่านหนังสือมากยิ่งขึ้น
โดยสำนักงานสถิติแห่งชาติ กระทรวงเทคโนโลยีสารสนเทศ
ได้ทำการสำรวจพฤติกรรมการอ่านหนังสือของประชากร ปี 2548 พบว่า ประชากรอายุ 6 ปีขึ้นไป
มีสัดส่วนการอ่านหนังสือถึงร้อยละ 69.1 และใช้เวลาในการอ่านหนังสือเฉลี่ยวันละ 1 ชั่วโมง 59
นาที เห็นได้ชัดว่าปริมาณการบริโภคหนังสือของคนไทยมีอัตราการขยายตัวสูงมากขึ้นในช่วง 2
ปีที่ผ่านมา

ตลาดโฆษณา

ปี 2548 ตลาดโฆษณามีนิตยสารมีมูลค่าประมาณ 6,638 ล้านบาท มีอัตราการเติบโตขึ้นจากปี 2547
ร้อยละ 8.45 ซึ่งสูงกว่าอัตราการเติบโตของทั้งอุตสาหกรรมที่เพิ่มขึ้นเพียงร้อยละ 5.70
สาเหตุที่อุตสาหกรรมโฆษณามีอัตราการเติบโตไม่สูงมากนัก
เป็นผลมาจากการชะลอการลงทุนของภาคอุตสาหกรรมอื่น ๆ
อันเนื่องมาจากผลกระทบทางการเมืองที่ไม่แน่นอน ราคาน้ำมันดิบที่สูงขึ้นอย่างต่อเนื่อง
และปัจจัยลบภายในประเทศทั้งภัยแล้ง ตลอดจนน้ำท่วม ไข้หวัดนก
เหตุการณ์ความไม่สงบในประเทศของ 3 จังหวัดชายแดนภาคใต้
และผลเนื่องมาจากเหตุธรณีพิบัติภัยจากคลื่นยักษ์สึนามิในเดือนธันวาคม 2547
ซึ่งเป็นเหตุให้ภาวะเศรษฐกิจของประเทศมีการชะลอตัวลงอย่างมาก

การชะลอตัวทางเศรษฐกิจมีผลกระทบต่อภาวะอุตสาหกรรมโฆษณา
ทำให้ผู้ผลิตสินค้าและบริการจำนวนมากมีความระมัดระวังใช้จ่ายเงิน
แต่ผู้ผลิตสินค้าและบริการก็ยังคงให้ความสำคัญกับการโฆษณาอย่างต่อเนื่อง
เพื่อช่วงชิงโอกาสในการครองใจผู้บริโภคให้ได้มากที่สุดในยุคที่ภาระค่าใช้จ่ายของผู้บริโภคยังทรงตัวในระดับสูง
โดยการปรับเปลี่ยนแนวทางในการทำตลาดจากเดิม
ประกอบกับภาครัฐยังมีแนวโน้มขยายตัวและใช้งบประมาณโฆษณาอย่างต่อเนื่อง
ด้วยเหตุนี้จึงทำให้ธุรกิจสื่อโฆษณาต่าง ๆ ยังคงมีแนวโน้มการเติบโตสูงขึ้นจากปี 2548
โดยคาดว่าอุตสาหกรรมโดยรวมปี 2549 จะเติบโตประมาณร้อยละ 8-10
แต่ทั้งนี้ธุรกิจสื่อโฆษณายังคงต้องเผชิญกับสถานการณ์แข่งขันที่รุนแรงอย่างต่อเนื่อง
โดยกลุ่มลูกค้าจะมีกลุ่มเป้าหมายในการเสือกสรรสื่อที่เหมาะสมและชัดเจนมากขึ้น
เพื่อให้เกิดความสอดคล้องและเหมาะสมกับแนวทางการตลาดที่วางไว้
โดยสื่อนิตยสารนับได้ว่าเป็นสื่อที่มีอัตราการเติบโตสูงกว่าอุตสาหกรรม
และมีแนวโน้มการเติบโตสูงขึ้นเรื่อยๆ ด้วยเหตุนี้สื่อนิตยสารที่ได้รับความนิยมอันดับต้นๆ
จะได้รับส่วนแบ่งสูงสุด

ตลาดนิตยสาร

ทุก 1 สัปดาห์จะมีนิตยสารใหม่เกิดขึ้นอย่างน้อย 1-2 ฉบับ
โดยเป็นนิตยสารที่ซื้อลิขสิทธิ์จากต่างประเทศและนิตยสารที่ผลิตในประเทศในสัดส่วนที่ไม่แตกต่างกัน
แม้ว่าอัตราการเกิดนิตยสารใหม่ในปี 2548 จะมีการชะลอตัวลงจากปี 2547
อันเป็นผลมาจากภาวะเศรษฐกิจของประเทศ
แต่นับได้ว่าตลาดนิตยสารยังเป็นตลาดที่มีการแข่งขันกันอย่างรุนแรง
ด้วยเหตุนี้จึงทำให้นิตยสารหลายฉบับได้มีการปรับกลยุทธ์และเนื้อหาอย่างต่อเนื่องเพื่อตอบสนองความต้องการของผู้อ่านและสร้างจุดแข็งที่แตกต่างจากคู่แข่ง
ขณะที่นิตยสารบางฉบับที่ปรับตัวไม่ทันหรือไม่มีจุดแข็งเพียงพอต้องปิดตัวลง

ตลาดนิตยสาร ปี 2548 มีการแข่งขันสูงมาก บริษัทสิ่งพิมพ์ขนาดใหญ่ สำนักพิมพ์ขนาดย่อม
และบริษัทที่ทำธุรกิจอื่น ๆ ยังคงมีแนวโน้มการลงทุนเปิดสายการผลิตนิตยสารอย่างต่อเนื่อง
พร้อมทั้งใช้กลยุทธ์ทางการตลาดทุกรูปแบบเพื่อผลักดันยอดขายและสร้างการยอมรับจากผู้อ่าน
และด้วยปริมาณนิตยสารที่เพิ่มมากขึ้น
ผู้อ่านจึงมีโอกาสเพิ่มมากขึ้นในการเลือกสรรนิตยสารที่มีคุณภาพและตอบสนองความต้องการของตนเอง
การปรับตัวทางด้านกระบวนการผลิตให้ทันสมัยและการผลักดันนิตยสาร ณ
จุดขายจึงเป็นหัวใจสำคัญในการผลักดันให้นิตยสารประสบความสำเร็จ
ซึ่งนับได้ว่าเป็นปีแห่งการเติบโตของตลาดนิตยสาร และมีผลต่อเนื่องมาจนถึงปี 2549 ด้วย

ตลาดหนังสือเล่ม

ตลาดหนังสือเล่มปี 2548 ยังคงเป็นตลาดที่มีความตื่นตัว
แม้ว่าอัตราการเติบโตของตลาดหนังสือจะลดลงจากปี 2547 เหลือร้อยละ 10-12 ก็ตาม
อันเป็นผลมาจากการลอยตัวของราคาน้ำมันในประเทศ
และราคาหนังสือที่ปรับตัวเพิ่มสูงขึ้นตามต้นทุนการผลิต
โดยเฉพาะกระดาษซึ่งเป็นต้นทุนการผลิตหนังสือนั้นมีการปรับราคาสูงขึ้นประมาณร้อยละ 10
ตามราคาน้ำมันและค่าขนส่ง แต่ตลาดยังคงมีการผลิตหนังสือใหม่ๆ ออกมาจำนวนมากถึง 25,550
ปก หรือเฉลี่ยวันละ 70 ปก จากสำนักพิมพ์ต่าง ๆ ส่งผลให้มีมูลค่าตลาดหนังสือรวมมีประมาณ
14,000 ล้านบาท

ในปี 2549 อัตราการขยายตัวธุรกิจคาดว่า ตลาดจะเติบโตเพิ่มขึ้นประมาณร้อยละ 15 ต่อปี
และอัตราการเติบโตยังคงเพิ่มขึ้นต่อเนื่องไปอีก 2-3 ปีข้างหน้า
อันเป็นผลจากรัฐบาลที่มีมติอนุมัติให้ปรับลดภาษีนำเข้าของอุตสาหกรรมสิ่งพิมพ์เหลือร้อยละ 0
จากเดิมร้อยละ 0-5
ประกอบกับการขยายสาขาของร้านหนังสือตามห้างสรรพสินค้าขนาดใหญ่ในกรุงเทพฯ และต่างจังหวัด
ตามธุรกิจค้าปลีกขนาดใหญ่ เช่น ดิสเคาน์สโตร์ และซุปเปอร์มาร์เก็ต ด้วยเหตุนี้ ปี 2549
จึงเป็นปีที่ตลาดหนังสือยังคงมีการแข่งขันกันอย่างรุนแรง โดยสำนักพิมพ์ต่าง ๆ
มีแนวโน้มผลิตหนังสือใหม่ออกมาจำนวนมาก
เพื่อรองรับการจำหน่ายที่ครอบคลุมทุกพื้นที่และกระแสการบริโภคหนังสือของคนไทยที่เพิ่มมากขึ้นต่อเนื่องทุกปี

แนวโน้มตลาดและกลยุทธ์ในการดำเนินธุรกิจสำนักพิมพ์

ด้วยภาวะตาดที่มีการแข่งขันกันอย่างรุนแรง บริษัทฯ
จึงได้ให้ความสำคัญกับการศึกษาความเคลื่อนไหวของตลาดและความต้องการของผู้อ่านผ่านการวิจัย
เพื่อทำการบริหารเชิงรุกทั้งด้านการผลิตนิตยสารและหนังสือคุณภาพ
พร้อมทั้งนำเสนอกลยุทธ์ทางการตลาดให้เข้าถึงกลุ่มเป้าหมายได้อย่างมีประสิทธิภาพ

นิตยสาร

บริษัทฯ
ได้ทำการติดตามความเคลื่อนไหวของตลาดนิตยสารผ่านการสำรวจยอดรับและยอดคืนนิตยสารผ่านตัวแทนจำหน่ายอย่างต่อเนื่อง
และจากการสำรวจในไตรมาสสุดท้ายของปี 2548 สามารถสรุปแนวโน้มตลาดนิตยสาร
จำแนกตามกลุ่มประเภทนิตยสารในเครืออมรินทร์ ดังนี้

1.  ตลาดนิตยสารผู้หญิงมีแนวโน้มการเติบโตประมาณร้อยละ 15
    ซึ่งได้รับการกระตุ้นจากนิตยสารใหม่ที่ออกสู่ตลาดจำนวนมาก
    โดยในตลาดนี้นิตยสารแพรวยังครองความเป็นผู้นำตลาด ด้วยส่วนแบ่งตลาดร้อยละ 17.02
    และมียอดขายโฆษณาสูงสุดในนิตยสารประเภทเดียวกัน

2.  นิตยสารไลฟ์สไตล์วัยรุ่นไทย เนื่องจากกระแสความนิยมต่างชาติ อาทิ ญี่ปุ่น เกาหลี เป็นต้น
    ส่งผลให้ตลาดนิตยสารไลฟ์สไตล์วัยรุ่นมีลักษณะเฉพาะกลุ่มมากขึ้น
    ทำให้ตลาดมีการแข่งขันกันอย่างรุนแรง ขณะที่ตลาดนิตยสารไลฟ์สไตล์วัยรุ่นไทยหดตัวลงร้อยละ
    3.91 โดยนิตยสารสุดสัปดาห์ครองส่วนแบ่งตลาดเป็นอันดับ 1 คิดเป็นร้อยละ 8.20
    ของตลาดนิตยสารไลฟ์สไตล์วัยรุ่นทั้งหมด

3.  นิตยสารแนวการตกแต่งบ้าน และสวน ตลาดมีการขยายตัวเพิ่มขึ้นร้อยละ 10.63
    อันเป็นผลมาจากการเกิดขึ้นของนิตยสารใหม่
    ทั้งนี้นิตยสารบ้านและสวนยังคงเป็นนิตยสารที่มียอดจำหน่ายและยอดโฆษณาสูงสุดเป็นอันดับ 1
    ด้วยส่วนแบ่งตลาดร้อยละ 35.29 และนิตยสาร Room
    สามารถครองส่วนแบ่งตลาดได้เป็นอันดับ 2 คิดเป็นร้อยละ 14.05

4.  นิตยสารสุขภาพ ตลาดนิตยสารสุขภาพมีแนวโน้มเติบโตมากขึ้น
    อันเป็นผลมาจากการเกิดนิตยสารใหม่ในตลาด ซึ่งมีส่วนในการกระตุ้นตลาด
    และสร้างกระแสใส่ใจสุขภาพเพิ่มขึ้น โดยในตลาดนี้นิตยสารชีวจิตครองความเป็นผู้นำตลาด
    ด้วยส่วนแบ่งตลาดสูงสุด ร้อยละ 52.6

5.  นิตยสารอาหารและสุขภาพ ตลาดมีอัตราการเติบโตเพียงเล็กน้อยร้อยละ 0.73 โดยนิตยสาร
    Health & Cuisine มีส่วนแบ่งตลาดเป็นอันดับ 2 ประมาณร้อยละ 26.9

6.  นิตยสารความรู้และสารคดี ตลาดมีแนวโน้มดีขึ้น
    หลังจากตลาดมีการหดตัวลงอย่างต่อเนื่องตั้งแต่ปี 2545 โดยนิตยสาร National
    Geographic ฉบับภาษาไทย มียอดขายสูงสุดเป็นอันดับ 1 ด้วยส่วนแบ่งตลาดร้อยละ 26.21

7.  นิตยสารความรักและการแต่งงาน ตลาดมีอัตราการเติบโตเพิ่มขึ้นร้อย 9.89 โดยนิตยสาร We
    มีส่วนแบ่งการตลาดสูงสุดถึงร้อยละ 44.93 เป็นอันดับ 1 ของตลาด

8.  นิตยสารแนวแม่และลูก ตลาดมีแนวโน้มหดตัวลงเรื่อย ๆ อันเป็นผลมาจากคนไทยมีลูกน้อยลง
    และมีการคุมกำเนิดมากขึ้น ในขณะที่ตลาดกลับมีนิตยสารแนวนี้เกิดขึ้นจำนวนมาก
    ส่งผลให้ตลาดมีการแข่งขันกันอย่างรุนแรง สำหรับนิตยสาร Real Parenting
    ซึ่งเป็นนิตยสารใหม่ล่าสุดของบริษัทฯ ที่วางตลาดฉบับแรกในเดือนมีนาคม 2548
    มีส่วนแบ่งตลาดร้อยละ 13.75 มียอดขายสูงสุดเป็นอันดับ 3

ทั้งนี้บริษัทฯ ได้มีการวางแผนการตลาดในปี 2549 เพื่อรักษาความเป็นผู้นำในตลาดนิตยสารที่มีอยู่
ขณะเดียวกันได้เตรียมกลยุทธ์ในการผลักดันนิตยสารอื่น ๆ ให้มีการเติบโตมากยิ่งขึ้น
โดยคำนึงถึงความต้องการของผู้อ่าน เป็นสำคัญ นอกจากนี้บริษัทฯ
ได้วางแผนผลิตนิตยสารฉบับใหม่เพิ่มหนึ่งฉบับ คือ นิตยสาร Shape
เป็นนิตยสารแนวสุขภาพและความงามสำหรับสาวยุคใหม่ โดยซื้อลิขสิทธิ์มาจาก บริษัท Weider
Publications LLC ประเทศสหรัฐอเมริกา และนำมาจัดทำเป็นฉบับภาษาไทย
ซึ่งจะเริ่มวางตลาดในเดือนเมษายน 2549 เพื่อตอบรับกระแสใส่ใจสุขภาพของตลาด
และมุ่งตอบสนองความต้องการของสาวยุคใหม่
ซึ่งเป็นกลุ่มที่มีศักยภาพที่มีแนวโน้มสนใจและต้องการเนื้อหาแนวสุขภาพและความงามมากขึ้น
โดยตลาดนี้จะมีอัตราการเติบโตสูงถึงร้อยละ 15 - 20 ต่อปี

สำนักพิมพ์หนังสือเล่ม

บริษัทฯ มีนโยบายผลิตหนังสือตามความชำนาญและจากเนื้อหาอันเป็นจุดแข็งของบริษัทฯ
เพื่อสร้างให้เกิดความได้เปรียบทางการแข่งขัน
โดยสำนักพิมพ์ต่างมุ่งนำเสนอหนังสือที่ถ่ายทอดเนื้อหาสาระอันเป็นประโยชน์ต่อสังคม
โดยผลิตหนังสือคุณภาพออกมาครอบคลุมกลุ่มเป้าหมายทุกเพศทุกวัย
โดยเฉพาะตลาดหนังสือเด็กและเยาวชน ที่มีขนาดตลาดใหญ่ที่สุดเมื่อเทียบกับตลาดหนังสืออื่น ๆ
ทั้งนี้เพื่อปูรากฐานการอ่านและเป็นแนวทางในการสร้งนักอ่านให้กับสังคมไทยในอนาคต
ปัจจุบันสำนักพิมพ์แพรวเพื่อนเด็ก
เป็นผู้นำตลาดหนังสือกลุ่มนี้โดยเน้นการนำเสนอหนังสือภาพสำหรับเด็ก นิทานฝึกทักษะ
และนิทานเสริมจินตนาการ ความรู้ และพัฒนาการทางอารมณ์ของเด็ก
เพื่อสร้างความเพลิดเพลินในการอ่าน
พร้อมทั้งยังเป็นการฝึกทักษะการคิดและพัฒนาการทางสมองให้กับเด็กไทย
ในขณะที่สำนักพิมพ์แพรวเยาวชน เน้นการผลิตหนังสือเสริมสร้างความอิ่มอุ่น
และกล่อมเกลาจิตใจให้กับเยาวชนไทยได้รู้จักคิดและเข้าใจสังคมมากยิ่งขึ้น โดยปี 2549 นี้บริษัทฯ
มีเป้าหมายทำการตลาดเชิงรุก และทำการตลาดแบบ Below the line มากยิ่งขึ้น
โดยเน้นจัดกิจกรรมตามโรงเรียน และมหาวิทยาลัย รวมไปถึงบุคคลต่าง ๆ
ที่เกี่ยวข้องกับเด็กและเยาวชน อาทิ พ่อและแม่ ครู อาจารย์ เป็นต้น เพื่อให้เข้าถึงกลุ่มเป้าหมาย
และสร้างนิสัยรักการอ่านให้กับสังคมไทย

สภาพตลาดรวมหนังสือเล่มปี 2548 มีอัตราการเติบโตอย่างมาก โดยเฉพาะหนังสือแนวธรรมะ
ซึ่งคาดว่ากระแสความนิยมยังคงต่อเนื่องมาในปี 2549 ประกอบกับเป็นปีที่ครบ 100 ปีท่านพุทธทาส
สำนักพิมพ์อมรินทร์จึงยังคงมุ่งเน้นนำเสนอหนังสือแนวธรรมะ ซึ่งเป็นธรรมะที่เข้าใจง่าย
อันเป็นการสร้างประสบการณ์ให้กับคนรุ่นใหม่หันมาสนใจและใส่ใจกับธรรมะมากยิ่งขึ้น โดยในปี
2549 บริษัทฯ มีเป้าหมายนำเสนอหนังสือธรรมะเชิงปฏิบัติ
เพื่อให้กับบุคคลทั่วไปสามารถนำธรรมะมาประยุกต์ใช้ในชีวิตประจำวันได้ง่าย
พร้อมกันนี้บริษัทยังมุ่งมั่นส่งเสริมแวดวงวรรณกรรมไทย
ด้วยการผลิตหนังสือคุณภาพที่กินความครอบคลุมทั้งวรรณกรรม เรื่องสั้น บทกวี นวนิยาย บทความ
และสาระบันเทิง โดยมุ่งให้เกิดการคิด การเขียน และการอ่าน
เปรียบเสมือนรากฐานสำคัญในการพัฒนาสังคม
โดยมีกิจกรรมสร้างสรรค์ชุมชนแห่งการเรียนรู้อย่างต่อเนื่อง อาทิ “โครงการรักวรรณกรรมไทย”
และ “โครงการเขียนเป็นเล่ม นายอินทร์อะวอร์ดสู่นักเขียนมืออาชีพ” อันเป็นการต่อยอดผลงาน
และส่งต่อความรู้ วัฒนธรรมไทยสู่สังคม

นอกจากนี้บริษัทฯ
ยังนำจุดแข็งจากการจัดทำนิตยาสารมาถ่ายทอดเนื้อหาเป็นหนังสือเล่มผ่านสำนักพิมพ์ต่าง ๆ อาทิ
สำนักพิมพ์ Health & Cuisine (เดิมสำนักพิมพ์ครัวบ้านและสวน)
โดยเน้นคุณภาพสูตรอาหารและหนังสือมากยิ่งขึ้น ทุกสูตรอาหารจะเน้นการใช้วัตถุดิบที่หาง่าย
เพื่อให้ผู้อ่านสามารถนำสูตรอาหารไปใช้ได้จริง รวมทั้งได้รับการทดสอบเรื่องรสชาติอย่างพิถีพิถัน
สำนักพิมพ์บ้านและสวน ซึ่งเป็นสำนักพิมพ์ที่มีความเชี่ยวชาญ
และเป็นผู้นำตลาดในการผลิตหนังสือการตกแต่ง การจัดสวน ต้นไม้ และดอกไม้ ในเชิงปฏิบัติได้จริง
เพื่อรับกระแสตลาดที่สนใจการตกแต่งบ้านมากยิ่งขึ้น ทางด้านสำนักพิมพ์คลินิกสุขภาพ บริษัทฯ
เน้นผลิตหนังสือสุขภาพกายและใจ รวมไปถึงความสวยความงาม
โดยนำเสนอเนื้อหาจากแหล่งความรู้ทั้งในประเทศและต่างประเทศ มุ่งเน้นเนื้อหาที่สามารถนำไป

ใช้ได้ในชีวิตประจำวัน และมีสำนักพิมพ์อื่น ๆ
อีกจำนวนมากที่ยังคงมุ่งมั่นนำเสนอและคัดสรรหนังสือที่ดีผลิตออกมาจำหน่ายอย่างต่อเนื่อง โดยในปี
2549 บริษัทฯ มีเป้าหมายการผลิตอยู่ที่ประมาณ 250 ปก
โดยหนึ่งในสามของหนังสือที่ผลิตได้วางเป้าหมายให้เป็นหนังสือติดอันดับขายดี

กิจกรรมการตลาดและงานแฟร์ต่าง ๆ

จากศักยภาพและความแข็งแกร่งในตลาดนิตยสาร และหนังสือเล่ม
อันเป็นศูนย์กลางถ่ายทอดความรู้และประสบการณ์จากผู้รู้ และผู้ขายผ่านสื่อสิ่งพิมพ์
ผู้อ่านที่มีความต้องการสินค้าและบริการคุณภาพ ด้วยเหตุนี้บริษัทฯ
จึงได้ขยายรูปแบบการดำเนินธุรกิจสู่การเป็นผู้นำด้านงานแฟร์คุณภาพ
เพื่อเปิดโอกาสให้ผู้ขายได้มีโอกาสสัมผัสและรู้จักผู้ซื้อของตนเอง โดยบริษัทฯ
ได้มีเป้าหมายการจัดงานแฟร์ประจำปี อย่างน้อย 3 งาน คือ

1.  บ้านและสวนแฟร์ งานมหกรรมตกแต่งบ้านและสวนที่ใหญ่ที่สุดในประเทศ
    ซึ่งนับได้ว่าเป็นงานประจำปีที่นิตยสารบ้านและสวนได้สรรสร้างขึ้น และจัดต่อเนื่องกันมานานถึง
    6 ปี และในปี 2549 จะเป็นปีที่ 7 ที่เกิดการเปลี่ยนแปลงครั้งยิ่งใหญ่อีกครั้ง ภายใต้คอนเซ็ปต์
    Living Unlimited โดยจัดขึ้น ณ ชาเลนเจอร์ อิมแพคเมืองทองธานี วันที่ 31 ตุลาคม
    ถึงวันที่ 5 พฤศจิกายน 2549

2.  Amarin Book Fair งานมหกรรมหนังสือครบวงจรของคนรักหนังสือ
    ที่จัดขึ้นเพื่อเปิดโอกาสให้ผู้อ่านได้พบปะกับคณะผู้จัดทำหนังสือและนิตยสารในเครืออมรินทร์
    พร้อมแสดงศักยภาพของความเป็นผู้นำธุรกิจสิ่งพิมพ์ครบวงจรของประเทศ ในปี 2549
    จะเป็นปีที่ 4 ที่บริษัทฯ จัดขึ้นภายใต้คอนเซ็ปต์ Magic of Reading มหัศจรรย์แห่งการอ่าน
    ณ ห้องแกรนด์บอลรูม ศูนย์การประชุมแห่งชาติสิริกิติ์ วันที่ 23-27 สิงหาคม 2549

3.  Health Cuisine & Beauty Festival เป็นงานแฟร์ใหม่ที่บริษัทฯ ได้จัดขึ้นในปี 2548
    เป็นศูนย์รวมการในการงานแสดงผลิตภัณฑ์และบริการสุขภาพ อาหาร และความงาม
    ที่ได้รับการตอบรับจากผู้เข้าชมงานจำนวนมาก และประสบความสำเร็จอย่างสูง ด้วยเหตุนี้ปี
    2549 บริษัทจึงวางแผนจัดงานต่อเนื่องเป็นปีที่ 2 ซึ่งร่วมจัดโดยนิตยสาร Health &
    Cuisine นิตยสารชีวจิต และนิตยสาร Shape ณ ห้องเพลนนารี ฮอลล์ และห้อง Meeting
    Room 1-2 ศูนย์การประชุมแห่งชาติสิริกิติ์ ในวันที่ 23 – 27 สิงหาคม 2549

  จากความชำนาญในการจัดงานแฟร์และประสบความสำเร็จอย่างต่อเนื่อง
  ซึ่งต่อมาได้กลายเป็นจุดแข็งหนึ่งที่สามารถสร้างการเติบโตให้กับบริษัท
  ด้วยเหตุนี้บริษัทจึงวางเป้าหมายในการจัดงานแฟร์อื่นๆ ที่เกี่ยวเนื่องกับนิตยสารเพิ่มขึ้น ดังนั้นในปี
  2549 บริษัทจึงจัดตั้งหน่วยงานศึกษาสภาพแวดล้อมทางการตลาด
  รวมถึงพฤติกรรมและความต้องการกลุ่มเป้าหมาย
  เพื่อรองรับการขยายขอบเขตการจัดงานและธุรกิจงานแฟร์ เพื่อให้งานแฟร์ที่บริษัทฯ
  คาดว่าจะจัดขึ้นนั้นประสบผลสำเร็จสูงสุด

Commercial Publishing

เนื่องด้วยสภาวะการแข่งขันกันอย่างรุนแรงของทุกอุตสาหกรรมในตลาด ส่งผลให้ธุรกิจต่าง ๆ
หันมาสนใจและให้ความสำคัญกับการดูแลและรักษาลูกค้ามากยิ่งขึ้น ซึ่งโดยมากนิยมจัดทำสิ่งพิมพ์ต่าง
ๆ อาทิ นิตยสาร และหนังสือเล่ม อันเป็นสื่อกลางและสร้างความสัมพันธ์ที่ดีระหว่างองค์กรกับลูกค้า
พร้อมทั้งเป็นสื่อในการประชาสัมพันธ์เกี่ยวกับ

ภาพลักษณ์ และความเคลื่อนไหวขององค์กร
ด้วยเหตุนี้จึงส่งผลให้ธุรกิจจ้างผลิตนิตยสารและหนังสือเล่มได้รับความนิยมเพิ่มมากขึ้น

Commercial Publishing
เป็นหน่วยงานที่ทำงานรับจ้างผลิตนิตยสารและหนังสือเล่มให้กับองค์กรภายนอก
ซึ่งนอกจากจะเป็นการเพิ่มศักยภาพทางการผลิตให้กับเครื่องจักรต่าง ๆ
ให้มีการใช้งานได้อย่างเต็มที่แล้ว
ยังเป็นการรองรับความต้องการของตลาดที่ยังไม่ได้ถูกตอบรับได้อีกด้วย
โดยอาศัยความชำนาญด้านการจัดทำนิตยสารและหนังสือเล่ม พร้อมอาศัยเนื้อหาที่มีอยู่
มาพัฒนาต่อยอดธุรกิจเดิมให้มีความก้าวหน้าและพัฒนามากยิ่งขึ้น โดยนำเสนอ
รูปแบบบริการที่ครบวงจรตั้งแต่การดูแลเนื้อหา การจัดทำรูปเล่ม
และผลิตจนได้นิตยสารหรือหนังสือตามความต้องการของลูกค้า พร้อมทั้งให้คำแนะนำ
ปรึกษาอันเป็นประโยชน์ต่อลูกค้าอย่างใกล้ชิด และด้วยศักยภาพของบริษัทฯ
ส่งผลให้ธุรกิจนี้ได้รับการตอบรับอย่างดี และมีอัตราการเจริญเติบโตในปี 2549 นี้ประมาณร้อยละ
20

งานพัฒนาธุรกิจใหม่

บริษัทฯ มีเป้าหมายในการขยายงานและธุรกิจอย่างต่อเนื่อง ด้วยการนำฐานธุรกิจเดิมที่มีอยู่ คือ
นิตยสาร และหนังสือเล่ม มาต่อยอดธุรกิจใหม่ ๆ รวมทั้งการขยายไปสู่ธุรกิจอื่นที่มีความเกี่ยวข้อง
เพื่อก้าวสุ่การเป็นผู้นำคอนเทนท์และให้สามารถต่อยอดธุรกิจได้อย่างครบวงจร
โดยช่องทางธุรกิจใหม่ ได้แก่

1.  Amarin Tour เป็นการสนับสนุนธุรกิจดั้งเดิมของบริษัท
    โดยเป็นธุรกิจให้บริการทัวร์นำเที่ยวต่าง ๆ ที่เกี่ยวเนื่องกับนิตยสาร และทัวร์เฉพาะต่าง ๆ
    ทั้งในประเทศและต่างประเทศผ่านวิทยากรมืออาชีพ

2.  Amarin Training จากจุดแข็งทางด้านนิตยสาร บริษัทฯ จึงดำเนินธุรกิจอบรมสัมมนา
    ให้ความรู้ ฝึกทักษะและงานฝีมือต่าง ๆ ที่เกี่ยวเนื่องกับนิตยสาร
    ซึ่งมีแนวโน้มการเติบโตอย่างต่อเนื่อง และวางเป้าหมายการเติบโตในปี 2549 ไว้ที่ร้อยละ
    20

3.  Amarin Media ธุรกิจผลิตรายการโทรทัศน์ คือ รายการ “คลับสุขภาพ” โดยนิตยสาร
    Health & Cuisine นิตยสารชีวจิต และนิตยสาร Shape
    ออกอากาศทางสถานีโทรทัศน์สีกองทัพบกช่อง 7 ทุกวันพฤหัสบดี เวลา 16.10 – 16.25 น.
    นำเสนอสาระความรู้เกี่ยวกับการดูแลสุขภาพและอาหาร พร้อมตอบคำถามจากผู้รู้
    โดยเป็นรายการที่ได้รับความนิยมจากผู้ชมค่อนข้างมาก
    และเป็นธุรกิจที่มีแนวโน้มเติบโตขึ้นอย่างชัดเจน ในปี 2549 บริษัทฯ
    ได้ผลิตรายการโทรทัศน์เพิ่มขึ้นอีก 1 รายการ คือ รายการ “บ้านและสวน”
    โดยนิตยสารบ้านและสวน และนิตยสาร Room ซึ่งออกอากาศครั้งแรกในวันที่ 5 กุมภาพันธ์
    2549 ทางช่อง 9 อสมท. ทุกวันอาทิตย์ เวลา 15.00 – 15.30 น.
    เป็นรายการที่ให้สาระความรู้เกี่ยวกับการตกแต่งบ้านและสวนโดยเฉพาะ ทั้งนี้บริษัทฯ
    ได้วางแผนที่จะผลิตรายการโทรทัศน์เพิ่มปีละ 1 รายการ
    โดยพิจารณาจากสภาพเศรษฐกิจและการใช้จ่ายในการโฆษณาไปพร้อมกัน

จากธุรกิจต่าง ๆ ของสายธุรกิจสำนักพิมพ์ บริษัทฯ เชื่อว่าจะมีอัตราการเจริญเติบโตในปี 2549
นี้ไม่น้อยกว่าร้อยละ 10

การตลาด ประชาสัมพันธ์ และกิจกรรมส่งเสริมการตลาด

บริษัทฯ มีหน่วยงานการตลาดและประชาสัมพันธ์
ซึ่งทำหน้าที่ในการวางแผนและดำเนินกิจกรรมทางการตลาดเชิงรุก
รวมทั้งติดตามและศึกษาความเคลื่อนไหวของตลาดอย่างต่อเนื่อง โดยแบ่งออกได้เป็น 2 สายงานคือ

สายงานโรงพิมพ์

สายงานโรงพิมพ์ เน้นการทำการตลาดเชิงรุก
เพื่อก้าวสู่ความเป็นเลิศด้านการบริหารและสร้างความประทับใจสูงสุดกับลูกค้า
อันนำไปสู่ภาพลักษณ์ที่ดีให้กับองค์กร (Corporate Image) โดยมีฝ่ายบริการงานพิมพ์ (Account
Executive) ซึ่งทำหน้าที่ในการสร้างความสัมพันธ์ที่ดีระหว่างลูกค้ากับองค์กร โดยให้การต้อนรับ
เยี่ยมเยียน และให้คำปรึกษางานทางด้านการพิมพ์ รวมไปถึงการติดต่อหาลูกค้า
พร้อมทั้งให้บริการรดูแลงานตั้งแต่เริ่มต้นจนงานสำเร็จลุล่วงออกมาเป็นรูปเล่ม
ซึ่งจากคุณภาพงานพิมพ์และงานบริการที่เป็นเลิศ บริษัทฯจึงได้รับความเชื่อถือจากลูกค้าจำนวนมาก
ด้วยเหตุนี้ลูกค้าบางส่วนของบริษัทฯ จึงมาจากการแนะนำของลูกค้าที่เคยใช้บริการ
และจากลูกค้าที่ติดต่อเข้ามาจากการเห็นผลงาน และได้ยินชื่อเสียงของบริษัทฯ

สายงานสำนักพิมพ์

สายงานสำนักพิมพ์ ดำเนินกลยุทธ์ทางการตลาดแบบบูรณาการ (Intergrated Marketing)
ผสมผสานกิจกรรมทางการตลาดในหลากหลายรูปแบบ ซึ่งมุ่งเน้นสร้างตราสินค้าให้เป็นที่รู้จัก
และเป็นที่ยอมรับอย่างต่อเนื่องผ่านการทำกิจกรรมส่งเสริมการขาย การโฆษณาและประชาสัมพันธ์
ไปจนถึงการทำกิจกรรมทางการตลาด รวมทั้งการทำ Cross Promotion ระหว่างผลิตภัณฑ์ต่าง ๆ
ในเครือ เพื่ออาศัยจุดแข็งของผลิตภัณฑ์ และศักยภาพในการจำหน่ายมากยิ่งขึ้น โดยแบ่งเป็น 2
หน่วยงานคือ

1.  การตลาดและประชาสัมพันธ์นิตยสาร

  กลยุทธ์ทางการตลาดนับได้ว่าเป็นหัวใจสำคัญในการแข่งขัน
  และรักษาความเป็นผู้นำในตลาดนิตยสารที่มีอยู่
  โดยการตลาดและประชาสัมพันธ์นิตยสารมีหน้าที่เน้นหนักทางด้านรายละเอียดของงานด้านนิตยสารผ่านกิจกรรมทางการตลาดและการประชาสัมพันธ์อย่างต่อเนื่อง
  เพื่อสร้างภาพลักษณ์ที่ดีให้กับนิตยสาร และกระตุ้นผู้บริโภคให้เกิดความสนใจและติดตามนิตยสารได้
  โดยบริษัทฯ ได้ให้ความสำคัญกับการวิจัยศึกษาความต้องการของผู้อ่าน
  และความเคลื่อนไหวของตลาดนิตยสารทุกเล่มเป็นระยะ ๆ
  เพื่อนำข้อมูลมาใช้ในการปรับปรุงนิตยสารให้ทันสมัยและตอบสนองความต้องการของกลุ่มเป้าหมายได้อย่างต่อเนื่อง

2.  การตลาดและประชาสัมพันธ์หนังสือเล่ม

  บริษัทฯ ได้ให้ความสำคัญกับการทำวิจัยเพื่อปรับปรุงและพัฒนาเนื้อหา
  พร้อมทั้งศึกษากระแสความนิยม ของตลาดเพื่อรักษาคุณภาพหนังสือเล่มอย่างต่อเนื่อง
  โดยฝ่ายการตลาดและประชาสัมพันธ์จะทำหน้าที่ในการติดตามและศึกษาข่องว่างทางการตลาดเพื่อพัฒนาและนำเสนอหนังสือใหม่
  ๆ รองรับความต้องการของผู้บริโภคได้ทันกระแสและความต้องการ
  นอกจากนี้ยังทำการประชาสัมพันธ์หนังสือใหม่
  เพื่อสร้างให้เกิดกระแสการตอบรับจากผู้บริโภคได้อีกทางหนึ่งด้วย
  การตลาดและประชาสัมพันธ์หนังสือเล่ม
  มีหน้าที่ในการจัดกิจกรรมส่งเสริมการขายเพื่อกระตุ้นยอดขายผ่านช่องทางต่าง ๆ อาทิ
  หน้าร้านหนังสือ ไดเร็คเมล อินเตอร์เน็ต และระบบสมาชิก
  พร้อมทั้งนำเสนอกิจกรรมทางการตลาดต่าง ๆ เพื่อกระตุ้นและสร้างนัก

  เขียน และนักอ่านเพิ่มมากขึ้น โดยมุ่งเน้นจัดกิจกรรมร่วมกับสถาบันการศึกษา
  ผ่านการประกวดต่าง ๆ พร้อมทั้งมอบรางวัลต่าง ๆ แก่นักเขียน อันเป็นการยกย่องผลงาน
  และสร้างสรรค์หนังสือไทยให้มีคุณภาพ

ที่มาของรายได้บริษัทฯ แยกตามลักษณะผลิตภัณฑ์และบริการดังนี้

1. งานรับจ้างพิมพ์

บริษัทฯ ได้จัดหน่วยงานฝ่ายบริการงานพิมพ์ (Account Executive)
ทำหน้าที่ในการติดต่อหาลูกค้า และให้บริการงานพิมพ์แบบครบวงจร
โดยรับผิดชอบดูแลงานตั้งแต่เริ่มต้นงานจนงานสำเร็จออกมาเป็นรูปเล่มอย่างมีคุณภาพ
อันสอดคล้องกับนโยบายบริษัทฯ
และด้วยรูปแบบบริการให้คำปรึกษากับลูกค้าอย่างใกล้ชิดและเป็นกันเอง
ทำให้ลูกค้าได้รับความประทับใจ และมีความเชื่อถือในคุณภาพงานที่จะได้รับ
ด้วยเหตุนี้ลูกค้าบางส่วนของบริษัทฯ จึงมาจากการแนะนำของลูกค้าที่เคยใช้บริการ
หรือติดต่อเข้ามาเองจากที่เคยเห็นผลงานและได้ยินชื่อเสียงของบริษัท

2. นิตยสาร แบ่งเป็น 2 รูปแบบ

1.  การขายพื้นที่โฆษณา โดยขายผ่านฝ่ายขายโฆษณาของบริษัทฯ
    ซึ่งทำหน้าที่เสนอขายพื้นที่โฆษณากับลูกค้าตัวแทนโฆษณา
    และลูกค้าบริษัทห้างร้านที่ไม่ได้ใช้บริการผ่านบริษัทตัวแทนโฆษณา
    นอกจากนี้ได้เอื้ออำนวยความสะดวกให้กับลูกค้าโดยเข้าไปมีส่วนร่วมในการผลิตงานโฆษณา
    (Inhouse Production) ในกรณีที่ลูกค้าต้องการ

2.  การจัดจำหน่ายนิตยสาร บริษัทฯ จะขายผ่านบริษัท อมรินทร์บุ๊คเซ็นเตอร์ จำกัด
    ซึ่งเป็นบริษัทในเครือ โดยจัดจำหน่ายผ่านตัวแทนสายส่งทั่วกรุงเทพฯ ประมาณ 39 ราย
    และตัวแทนต่างจังหวัด 194 ราย รวมทั้งจำหน่ายในร้านค้าปลีก “ร้านนายอินทร์, B2S และ
    Book smile” และการขายผ่านระบบสมาชิก โดยบริษัทฯ
    ได้มีการจัดส่งนิตยสารด้วยจักรยานยนต์แทนการจัดส่งทางไปรษณีย์
    เพื่อให้นิตยสารถึงมือสมาชิกได้เร็วที่สุด

3. หนังสือเล่ม

หนังสือเล่มได้มีการจัดจำหน่ายผ่านบริษัท อมรินทร์บุ๊คเซ็นเตอร์ จำกัด
โดยทำการกระจายหนังสือผ่านร้านหนังสือทั่วประเทศ โดยแบ่งช่องทางการจัดจำหน่ายได้ ดังนี้

  3.1 ช่องทางร้านหนังสือทั่วไป โดยมีระบบจัดจำหน่าย คือ

  3.1.1 ร้านหนังสือในกรุงเทพฯ ได้มีการใช้ระบบ Standing และ Reorder

  3.1.2 ร้านหนังสือต่างจังหวัด ใช้ระบบฝากขาย โดยมีรอบบัญชีในการเก็บเงินทุก 2 เดือน

  3.2 ระบบร้านหนังสือเครือข่าย (Amarin Network)
  ซึ่งเป็นการสร้างเครือข่ายการทำงานร่วมกันระหว่างผู้จัดจำหน่ายกับร้านหนังสือ โดยบริษัทฯ
  ได้เข้าไปมีส่วนร่วมในการพัฒนาร้านและคัดสรรหนังสือให้เหมาะสมกับความต้องการของผู้อ่านอันเป็นการเอื้อประโยชน์โดยตรงต่อผู้อ่าน
  ร้านค้า และสำนักพิมพ์ ปัจจุบันบริษัทฯ มีร้านหนังสือเข้าร่วมโครงการแล้วกว่า 92 สาขา
  และตั้งเป้าเป็น 105 สาขา ในปี 2549

  3.3 ร้านนายอินทร์ เป็นร้านค้าปลีก ซึ่งบริหารงานโดยบริษัท อมรินทร์บุ๊คเซ็นเตอร์ จำกัด
  ในรูปแบบฟรนไชส์ ปัจจุบันมีประมาณ 74 สาขา และจะทำการขยายเพิ่มอีก 10 สาขาในปี 2549

  3.4 ระบบขายตรงสู่หน่วยงาน
  โดยพนักงานขายจะทำการเสนอและแนะนำหนังสือที่บริษัทเป็นผู้จัดจำหน่ายไปยังสถาบันการศึกษา
  หน่วยงานราชการ และห้องสมุดต่าง ๆ โดยได้มีการคัดเลือกหนังสือที่เหมาะสม
  และมีคุณค่าต่อการศึกษา และสังคมไทย เพื่อเป็นประโยชน์ต่อการใช้ประกอบการเรียน
  หรือเป็นหนังสืออ่านนอกเวลา
  อันเป็นการเสริมสร้างภูมิปัญญาและเสริมทักษะในการอ่านให้กับเยาวชน และบุคคลทั่วไป

  3.5 ไดเร็คเมล (Direct Mail) บริษัทฯ
  ได้มีการแนะนำหนังสือใหม่ผ่านจดหมายไปยังสมาชิกต่าง ๆ
  พร้อมนำเสนอรายการส่งเสริมการขาย ซึ่งเป็นการจูงใจให้กับสมาชิก

3.6 ขายเคลื่อนที่รูปแบบโมบายยูนิต
เป็นการจัดทีมพนักงานขายเคลื่อนที่เพื่อเข้าร่วมกิจกรรมการขาย

หนังสือตามเทศกาลต่าง ๆ เช่นงานสัปดาห์หนังสือแห่งชาติ นิทรรศการหนังสือ และงานออกร้านอื่น
ๆ ฯลฯ

  3.7 ระบบ E-Commerce ผ่าน www.naiin.com
  ที่อำนวยความสะดวกผู้บริโภคในการค้นหาหนังสือที่ต้องการ
  โดยสามารถเลือกหนังสือได้ตามหมวดหมู่ หรือสำนักพิมพ์ที่ต้องการ
  ในกรณีที่ทราบชื่อหนังสือและต้องการสั่งซื้อสามารถค้นหาได้จาก Search engine ได้ทันที
  ทั้งนี้ได้มีการนำเสนอขายแก่ผู้บริโภคทั้งในรูปแบบ B2B และ B2C ด้วยเช่นกัน

4. หน่วยงาน Commercial Publishing

หน่วยงาน Commercial Publishing ทำหน้าที่ในการติดต่อหาลูกค้า
และให้บริการจัดทำนิตยสารและหนังสือเล่ม ตั้งแต่การออกแบบรูปเล่ม จัดหาเนื้อหา
รวมไปถึงการผลิตงานให้กับลูกค้า
ซึ่งเป็นรูปแบบบริการจัดทำอย่างครบวงจรผ่านผู้เชี่ยวชาญในการผลิตนิตยสารและหนังสือเล่มระดับมืออาชีพ
นอกจากนี้ยังให้คำแนะนำ และเป็นที่ปรึกษาอย่างใกล้ชิดกับลูกค้า
เพื่อนำเสนองานออกมาได้อย่างมีคุณภาพ และตอบสนองความต้องการของลูกค้าได้มากที่สุด

5. หน่วยงานพัฒนาธุรกิจ

1.  Amarin Tour บริษัทฯ โดยบริษัทฯ เป็นผู้จัดและให้บริการทัวร์นำเที่ยวต่าง ๆ
    ที่เกี่ยวเนื่องกับนิตยสาร และทัวร์เฉพาะต่าง ๆ
    ทั้งในประเทศและต่างประเทศผ่านวิทยากรมืออาชีพ
    โดยประชาสัมพันธ์ผ่านนิตยสารในเครืออมรินทร์ และทางนิตยสารไปยังกลุ่มสมาชิก
    นอกจากนี้ยังได้นำเสนอบริการจัดกลุ่มทัวร์ให้กับหน่วยงานต่าง ๆ ภายนอก
    โดยมีหน่วยงานขายเป็นผู้ติดต่อ และนำเสนอรูปแบบบริการ
    พร้อมทั้งให้คำปรึกษาอันเป็นประโยชน์ในการจัดทัวร์ต่างๆ ให้กับลูกค้า

2.  Amarin Training นำเสนอบริการให้การอบรมความรู้ ฝึกทักษะ และงานฝีมือต่าง ๆ
    ที่เกี่ยวเนื่องกับนิตยสาร อาทิ คอร์ส อบรมสุขภาพ คอร์สทำอาหาร เป็นต้น
    โดยประชาสัมพันธ์ผ่านนิตยสารในเครืออมรินทร์ จดหมายและแผ่นพับต่าง ๆ ไปยังสมาชิก
    ผู้อ่าน และบุคคลภายนอกได้ทดลองปฏิบัติ นอกจากนี้ยังให้บริการจัดอบรมต่าง ๆ
    ให้กับหน่วยงานภายนอก โดยเป็นผู้จัดหาวิทยากร และจัดการ อบรม พร้อมทั้งให้คำปรึกษา
    และคำแนะนำแก่ลูกค้าเพื่อให้การอบรมที่จัดขึ้นสามารถเพิ่มศักยภาพ
    และตอบสนองความต้องการของลูกค้าได้อย่างดี

3.  รายการโทรทัศน์ “คลับสุขภาพ”และ”บ้านและสวน”
    ฝ่ายงานโฆษณาโทรทัศน์ทำหน้าที่เสนอขายเวลาโฆษณา ทั้งในรูปแบบของหนังโฆษณา
    สกู๊ปพิเศษในรายการ รวมไปถึงการติดต่อหาผู้สนับสนุนราย

  การ (Sponsor) ต่าง ๆ
  โดยได้มีการจัดสรรตารางเวลาการออกอากาศให้เหมาะสมกับความต้องการของลูกค้าได้
  รวมทั้งให้คำแนะนำปรึกษาในรูปแบบการนำเสนอสินค้าและบริการ
  ให้เข้าถึงกลุ่มเป้าหมายได้เป็นอย่างดี

6. งานแฟร์

1.  บ้านและสวนแฟร์ เป็นงานแฟร์ประจำปีของบริษัทฯ ที่จัดต่อเนื่องกันเป็นปีที่ 6
    ซึ่งประสบผลสำเร็จอย่างสูง โดยบริษัทฯ มีวัตถุประสงค์เพื่อสนับสนุน ส่งเสริม
    และสร้างโอกาสในการประชาสัมพันธ์ รวมทั้งการขายสินค้า
    และบริการที่เกี่ยวเนื่องกับบ้านและสวน และการตกแต่งให้กับลูกค้าโฆษณา โดยบริษัทฯ
    ได้ลงทุนทางด้านการตลาด
    และประชาสัมพันธ์เชิญชวนบุคคลทั่วไปให้มาร่วมงานสำหรับผู้มาร่วมแสดงงาน บริษัทฯ
    มีฝ่ายขายโฆษณาของนิตยสารที่มีศักยภาพ ทำหน้าที่ในการติดต่อหาลูกค้า จัดสรรพื้นที่แสดงสินค้า
    รวมไปถึงประสานงาน ให้บริการและคำแนะนำต่าง ๆ กับผู้แสดงงาน
    ด้วยบริการอย่างเป็นกันเองนี้
    ส่งผลให้พื้นที่งานบ้านและสวนแฟร์จำหน่ายได้เต็มพื้นที่ภายในเวลา 2 เดือน
    หลังจากโฆษณาขายพื้นที่แสดงงาน

2.  Amarin Book Fair เป็นงานแฟร์ที่ขัดขึ้นเพื่อนำเสนอจุดเด่นของธุรกิจในเครืออมรินทร์
    รวมทั้งเป็นการประกาศความเป็น “ผู้นำธุรกิจสิ่งพิมพ์ครบวงจร” ทั้งสำนักพิมพ์ โรงพิมพ์
    การจัดจำหน่าย และร้านหนังสือ รวมทั้งเป็นผู้ผลิตนิตยสารชั้นนำของประเทศ
    นับได้ว่าเป็นงานใหญ่ประจำปี โดยมุ่งเน้นการนำเสนอหนังสือใหม่ การลดราคาหนังสือคุณภาพ
    กิจกรรมส่งเสริมการอ่าน นอกจากนี้ยังเป็นศูนย์รวมนักเขียน นักอ่าน และสำนักพิมพ์ต่าง ๆ
    รวมไปถึงผู้สนใจประกอบธุรกิจร้านหนังสือให้มีโอกาสมาพบปะแลกเปลี่ยนความคิดเห็นกันอีกด้วย

3.  Health Cuisine & Beauty Festival ซึ่งจัดขึ้นเป็นครั้งแรกในปี 2548 และบริษัทฯ
    มีเป้าหมายให้จัดเป็นประจำต่อเนื่องทุกปี โดยมีเป้าหมายในการขยายงานอย่างต่อเนื่อง
    ซึ่งมีวัตถุประสงค์ในการจัดงานเพื่อส่งเสริมความรู้ด้านสุขภาพ ความงาม
    และอาหารที่ถูกต้องผ่านกิจกรรมที่หลากหลายอย่างครบวงจร
    อันเป็นการยกระดับคุณภาพชีวิตให้กับคนไทย พร้อมทั้งเป็นการประชาสัมพันธ์นิตยสาร Health
    & Cuisine นิตยสารชีวจิต และสำนักพิมพ์ของบริษัทฯ รวมถึงนิตยสารใหม่ด้วยคือ นิตยสาร
    Shape ทั้งนี้บริษัทฯ ได้ลงทุนด้านการประชาสัมพันธ์เชิญชวนบุคคลภายนอกให้มาร่วมงาน
    และมีการจำหน่ายพื้นที่แสดงงานให้กับหน่วยงานภายนอกผ่านฝ่ายขายโฆษณาระดับมืออาชีพ
    โดยทำหน้าที่ติดต่อหาลูกค้า ให้คำแนะนำ รวมไปถึงจัดสรรพื้นที่แสดงสินค้ากับผู้มาร่วมแสดงงาน

ลักษณะของลูกค้าและความสัมพันธ์ระหว่างลูกค้าและบริษัท

ธุรกิจงานรับจ้างพิมพ์ของบริษัทฯ สามารถจัดกลุ่มลูกค้าออกเป็น 4 กลุ่มใหญ่ ดังนี้

1.  กลุ่มหน่วยราชการ/รัฐวิสาหกิจ ลูกค้าที่สำคัญได้แก่ สำนักพระราชวัง กรมศิลปากร
    มหาวิทยาลัยต่าง ๆ สำนักเลขาธิการนายกรัฐมนตรี, ตลาดหลักทรัพย์แห่งประเทศไทย,
    กระทรวง ทบวง กรมต่าง ๆ ทั้งจากการเข้าร่วมประกวดราคา
    และงานที่กำหนดให้บริษัทเป็นผู้จัดพิมพ์โดยเฉพาะเจาะจง
    เป็นกรณีสั่งจ้างพิมพ์โดยเฉพาะอย่างยิ่งสำหรับงานที่ต้องการคุณภาพสูง ประณีต
    รวดเร็วให้ทันต่อเวลา

2.  กลุ่มมูลนิธิต่าง ๆ ลูกค้าที่สำคัญได้แก่ มูลนิธิสมเด็จพระเทพรัตนราชสุดาฯ สยามสมาคม
    มูลนิธิสายใจไทย มูลนิธิโลกสีเขียว มูลนิธิทางไกลศึกษาผ่านดาวเทียม
    มูลนิธิเหล่านี้เป็นลูกค้าประจำของบริษัทที่มีความสัมพันธ์อันดีมานานแล้ว
    โดยเฉพาะมูลนิธิสมเด็จพระเทพรัตนราชสุดาฯ
    นอกจากบริษัทได้รับความไว้วางไว้ให้เป็นผู้จัดพิมพ์แล้วยังให้เป็นผู้จัดจำหน่ายพระราชนิพนธ์ชุดเสด็จเยือนต่างประเทศของสมเด็จพระเทพรัตนราชสุดาฯ
    สยามบรมราชกุมารี มากกว่า 40 ปก
    โดยผ่านช่องทางการจัดจำหน่ายของบริษัทในเครืออีกด้วย

3.  กลุ่มธนาคารต่าง ๆ ลูกค้าที่สำคัญได้แก่ ธนาคารแห่งประเทศไทย และธนาคารพาณิชย์อื่น ๆ
    อีกหลายแห่งซึ่ง
    ธนาคารเหล่านี้เป็นลูกค้าประจำของบริษัทที่ไว้วางใจให้บริษัทเป็นผู้จัดพิมพ์งานต่างๆ เสมอมา

4.  กลุ่มบริษัทเอกชน นิติบุคคล และรายบุคคล ลูกค้าที่สำคัญได้แก่ บริษัท การบินไทย จำกัด บริษัท
    เมจิกโปรดักชั่น จำกัด บริษัท รีดเดอร์ส ไดเจสท์ (ประเทศไทย) จำกัด บริษัท ไมเนอร์
    คอร์ปอเรชั่น จำกัด บริษัท โตโยต้า มอเตอร์ (ประเทศไทย) จำกัด
    และกลุ่มลูกค้าเอกชนผู้มีชื่อเสียงจำนวนมาก

อย่างไรก็ตามการรักษาสัมพันธภาพระหว่างลูกค้าเก่ากับบริษัท
เป็นนโยบายสำคัญที่บริษัทต้องดำเนินการพร้อมกับแสวงหาลูกค้าใหม่ ๆ
เพื่อขยายฐานลูกค้าให้ครอบคลุมทุกกลุ่ม
ทั้งนี้เพื่อบริษัทจะไม่ได้รับผลกระทบหากสูญเสียลูกค้ารายใดรายหนึ่งไป
จากสถิติของสิบอันดับยอดลูกค้างานรับจ้างพิมพ์
และลูกค้างานโฆษณาจะเห็นว่ามีสัดส่วนเปลี่ยนแปลงไม่มาก และเป็นกลุ่มลูกค้าเก่า

สัดส่วนรายได้รับจ้างพิมพ์จำแนกตามประเภทลูกค้า ในรอบระยะเวลา 3 ปี

  ---------------------------- ------------- ------------- --------------
  รายการ                       ปี 2548        ปี 2547        ปี 2546

  เอกชน                        57.10%        46.10%        58.30%

  รัฐวิสาหกิจ                     2.70%         6.01%         8.04%

  ส่วนราชการ                    14.70%        15.50%        12.20%

  มูลนิธิ/สมาคม                   13.50%        7.70%         9.70%

  บุคคลธรรมดา                   8.00%         16.10%        5.90%

  งานในราชสำนัก                 4.00%         8.60%         5.60%
  ---------------------------- ------------- ------------- --------------

หมายเหตุ จำนวนลูกค้าที่มีสัดส่วนเกิน 30% ย้อนหลังตั้งแต่ปี 2546 –2548 ทั้งลูกหนี้การค้าโฆษณา
และลูกหนี้การค้ารับจ้างพิมพ์ มีสัดส่วนไม่ถึง 30% ของยอดลูกค้าทั้งหมด
จึงไม่ได้นำมาเปิดเผยในรายงานนี้

การจัดหาผลิตภัณฑ์หรือบริการ

บริษัทมีอัตราการใช้กำลังการผลิตโดยรวมเฉลี่ย 85% - 95%
และบริษัทได้ชะลอการลงทุนขยายกำลังการผลิตมาตั้งแต่กลางปี 2540 ตามภาวะเศรษฐกิจ
และเอาใจใส่ต่อการบริหารจัดการเพื่อควบคุมยอดการสูญเสียลงและได้เริ่มขยายการลงทุนในกลางปี
2544 เป็นต้นมาโดยเริ่มจากสายธุรกิจโรงพิมพ์ ได้ลงทุนเปลี่ยนเครื่องพิมพ์ใหม่ 5 เครื่อง และในปี
2546 ได้ลงทุนซื้อเครื่องพิมพ์หลักเพิ่มอีก 2 เครื่อง และเครื่องเข้าเล่มอัตโนมัติความเร็วสูงอีก 1
ชุด ซึ่งสามารถลดขั้นตอนในการผลิตแม่พิมพ์เป็นระบบ Digital Work Flow
และมีการสร้างแม่พิมพ์ด้วยระบบ Computer to plate ความเร็วสูง ต่อมาในปี 2547 และปี
2548 ได้ลงทุนซื้อเครื่องพิมพ์เพิ่ม 3 เครื่องเพื่อขยายกำลังการผลิต และ
ลงทุนก่อสร้างขยายโรงพิมพ์เพิ่มพื้นที่รองรับการขยายตัวทางเศรษฐกิจ

สายการผลิตหลักที่สำคัญจะแบ่งการทำงาน 2 กะและ 3 กะ ในบางแผนก ซึ่งทำงานการผลิต ตลอด
24 ชั่วโมง ได้แก่ งานแยกสี งานทำแม่พิมพ์ งานพับ งานทำเล่ม และงานปกแข็ง ส่วนงานพิมพ์
ได้ว่าจ้างผู้ผลิตเหมาช่วงเข้าเสริม
โดยมีการควบคุมคุณภาพงานให้ได้ตามเกณฑ์ของบริษัทโดยมีการวางแผนการผลิตล่วงหน้าให้สอดคล้องกับสายการผลิตหลัก

สายงานธุรกิจสำนักพิมพ์ เนื่องจากบริษัทผลิตนิตยสารและหนังสือเล่ม
ซึ่งมีการแข่งขันในทางธุรกิจค่อนข้างสูง ข้อมูลอัตรากำลังการผลิต หรือหน่วยการผลิต
เป็นข้อมูลที่ไม่สามารถเปิดเผยได้
แต่อัตราการเพิ่มขึ้นหรือลดลงของอัตรากำลังการผลิตขึ้นอยู่กับภาวะเศรษฐกิจโดยรวมของประเทศเป็นหลัก

ข้อมูลเกี่ยวกับวัตถุดิบและผู้จัดจำหน่าย

วัตถุดิบหลักที่ใช้ในการผลิต คือ กระดาษ กระดาษส่วนใหญ่ที่ใช้เป็นกระดาษอาร์ตและกระดาษปอนด์
ซึ่งในปัจจุบันใช้กระดาษอาร์ตที่ผลิตได้ในประเทศประมาณ 85%
ที่เหลือเป็นกระดาษนำเข้าจากประเทศญี่ปุ่น โดยผ่านตัวแทนจำหน่ายในประเทศรายใหญ่ จำนวน 12
ราย ส่วนกระดาษปอนด์ทั้ง 100% จะสั่งซื้อจากบริษัทที่ผลิตได้ในประเทศจำนวน 2 ราย
การสั่งซื้อจะเป็นลักษณะสั่งเป็น LOT ตามความต้องการงานพิมพ์แต่ละงาน
โดยสั่งเตรียมล่วงหน้าประมาณ 15 วันก่อนพิมพ์ เพื่อให้งานออกมาได้มาตรฐานเดียวกัน
สีและเนื้อกระดาษไม่แตกต่างกัน นอกจากในช่วงเวลาที่กระดาษขึ้นราคา เช่น ระหว่างปลายปี
2537-2538 บริษัทจำเป็นต้องสั่งซื้อกระดาษประเภทหลัก ๆ
ที่ใช้ในการผลิตนิตยสารและงานรับจ้างพิมพ์ไว้ล่วงหน้า 3-6 เดือน
เพื่อลดความเสี่ยงอันเกิดจากการขยับตัวขึ้นของราคากระดาษ

บริษัทได้กำหนดระเบียบปฏิบัติในการจัดซื้อวัตถุดิบอย่างมีหลักเกณฑ์ และโดยเฉพาะสายธุรกิจโรงพิมพ์
ได้เลือกใช้แนวทางระบบบริหารคุณภาพ ISO 9002 เป็นแนวนโยบาย
และจัดทำบัญชีรายชื่อแหล่งซื้อหรือผู้ขายไว้ชัดเจน
โดยมีรายชื่อผู้จำหน่ายวัตถุดิบและบริการประเภทอื่นๆ ที่คัดเลือกแล้วรวมกว่า 100 ราย
ส่วนใหญ่เป็นการจัดซื้อภายในประเทศเกือบทั้งหมด วัตถุดิบหลักได้แก่ กระดาษพิมพ์
คิดเป็นมูลค่าประมาณ 60% ของต้นทุน มีสัดส่วนวัตถุดิบในประเทศต่อการนำเข้า 70:30
ส่วนวัตถุดิบอื่นๆ ได้แก่ ฟิล์ม แม่พิมพ์ หมึกพิมพ์ กาว ฯลฯ มีอัตราส่วนในประเทศต่อการนำเข้า
35:65 บัญชีรายชื่อดังกล่าวจะถูกทบทวนหรือปรับปรุงรายชื่อโดยคณะกรรมการคัดเลือกแหล่งซื้อ
ตามสถานการณ์ และสภาวะตลาด
โดยส่วนใหญ่บริษัทจะมีรายชื่อผู้จำหน่ายวัตถุดิบแต่ละรายการสำรองไว้เพื่อป้องกันผลกระทบจากการสูญเสียผู้จำหน่ายหลักไป

รายชื่อผู้จำหน่ายวัตถุดิบรายใหญ่ ในระยะ 3 ปี ที่ผ่านมา

ลำดับที่ ชื่อผู้จำหน่าย ประเภท ปี 2548 ปี 2547 ปี 2546

1.  บริษัทผลิตภัณฑ์กระดาษไทย จำกัด กระดาษพิมพ์ 57.56% 44.59% 37.72%

2.  บริษัทกระดาษสหไทย จำกัด กระดาษพิมพ์ 12.88% 15.57% 10.64%

3.  บริษัท ต.กิจวิบูลย์เทรดดิ้ง จำกัด กระดาษพิมพ์ 10.43% 12.83% 5.92%

4.  บริษัท ฟูจิโฟโต้ฟิล์ม (ปทท) จำกัด เพลท,ฟิล์ม 6.82% 4.90% 4.63%

5.  บริษัท ดิ๊ค อินเตอร์เนชั่นแนล จำกัด หมึกพิมพ์ 5.63% 7.10% 5.63%

ขั้นตอนการผลิตและเทคโนโลยี

บริษัทจัดแบ่งโครงสร้างธุรกิจออกเป็น 2 สายธุรกิจสำคัญ คือ สายธุรกิจสำนักพิมพ์
ดูแลรับผิดชอบการจัดทำและเตรียมเนื้อหาของนิตยสารและหนังสือเล่มในเครือ
รวมแล้วไม่ต่ำกว่าปีละ 200 เรื่อง อีกสายธุรกิจได้แก่ สายธุรกิจโรงพิมพ์
รับผิดชอบในการผลิตงานพิมพ์คุณภาพสูง ทั้งจากสายงานธุรกิจสำนักพิมพ์
และงานรับจ้างพิมพ์จากลูกค้าภายนอกทั่วไป ส่วนธุรกิจจัดจำหน่าย บริษัทได้มอบให้ บริษัท
อมรินทร์บุ๊คเซ็นเตอร์ จำกัด ซึ่งเป็นบริษัทในเครือ ดำเนินการจัดจำหน่ายสิ่งพิมพ์ทั้งหมดของบริษัท
และจากสำนักพิมพ์อื่นๆ อีกกว่า 30 ราย โดยแบ่งเป็นขายผ่านสายส่ง และช่องทางร้านค้าปลีก

เทคโนโลยีการผลิตของบริษัทฯ เป็นเทคโนโลยีสากลที่ทันสมัยที่สุดในโลกของธุรกิจสิ่งพิมพ์
คัดสรรโดยฝ่ายวิจัยและพัฒนาเทคโนโลยีการพิมพ์ของบริษัท
มุ่งเน้นการนำเทคโนโลยีเพื่อการบริหารจัดการกระบวนการพิมพ์ที่มีประสิทธิภาพที่มีประสิทธิภาพสูงสุด
ซึ่งช่วยทำให้ต้นทุนการผลิตลดต่ำลง

เทคโนโลยีการผลิต สามารถจำแนกตามหมวดงานได้ดังนี้

ระบบคอมพิวเตอร์ เครือข่ายสื่อสาร สำหรับงานผลิต ประมาณ 4-5 ปี

งานผลิตฟิล์มและแม่พิมพ์ (รวมงานแยกสี จัดหน้า) ประมาณ 6-8 ปี

งานพิมพ์ ประมาณ 12-18 ปี

งานทำเล่ม เข้าเล่ม ประมาณ 20-25 ปี

สายธุรกิจโรงพิมพ์

บริษัทฯ ได้ดำเนินการพัฒนาปรับปรุงการผลิตให้มีประสิทธิภาพเต็มที่
โดยมีแผนการปรับเปลี่ยนเครื่องจักรและเทคโนโลยี่การผลิตใหม่ ๆ
เข้าทดแทนตามสมควรอย่างสม่ำเสมอ อาทิ กำหนดการซ่อมบำรุงเครื่องจักรใหญ่ (Major
Maintenance) ให้มีประสิทธิภาพและคุณภาพสูงอยู่ตลอดเวลา
การปรับปรุงระบบเครือข่ายคอมพิวเตอร์ ระบบ Digital Media Server และระบบ Digital
Color Proof
พร้อมการพัฒนาเทคโนโลยี่ทางด้านงานก่อนพิมพ์ให้ทันสมัยรับกับการเปลี่ยนแปลงของเทคโนโลยี่สารสนเทศในปัจจุบัน
เป็นต้น

บริษัทฯ ได้พัฒนากำลังในส่วนงานผลิตฟิล์มและแม่พิมพ์ให้สูงขึ้นตั้งแต่ปี 2542
โดยลงทุนในด้านเทคโนโลยีการจัดยกฟิล์มด้วยเครื่องคอมพิวเตอร์ และในปี 2544
ได้ปรับเปลี่ยนเครื่องจักรในการเย็บเล่มให้ทันสมัยรวดเร็วขึ้น ตลอดจนอุปกรณ์อื่น ๆ
ให้สอดคล้องกับระบบพิมพ์ชุดใหม่ เพื่อรองรับงานปกแข็งคุณภาพสูง

ต่อมาในปี 2545 ได้ปรับปรุงพัฒนาระบบงานหลังพิมพ์ในด้านอุปกรณ์ เครื่องมือ
เครื่องจักรที่มีเทคโนโลยีระดับสูง
เพื่อเป็นการเชื่อมโยงต่อจากระบบงานพิมพ์ให้มีความสมบูรณ์ครบถ้วนกระบวนการผลิต
ซึ่งในช่วงกลางปีนั้น

ได้ติดตั้งเครื่องไสกาวเข้าเล่มปกอ่อนและปกแข็งที่ทันสมัยที่สุด
เพื่อเพิ่มศักยภาพในกระบวนการหลังพิมพ์ และรองรับงานเข้าเล่มไสกาวปกอ่อนและปกแข็งคุณภาพสูง

ผลกระทบต่อสิ่งแวดล้อม

จากกระบวนการผลิตอุตสาหกรรมสิ่งพิมพ์ของบริษัท
มีปริมาณของวัตถุดิบที่เหลือจากกระบวนการผลิตและน้ำเสีย จำแนกประเภทได้ดังต่อไปนี้

1.  น้ำเสียจากกระบวนการผลิต ในอุตสาหกรรมการพิมพ์น้ำเสียที่เกิดจากกระบวนการผลิต
    มีปริมาณไม่มากนัก ประมาณ 10 ลูกบาศก์เมตรต่อวัน
    ซึ่งจะถูกผ่านการบำบัดในบ่อบำบัดน้ำเสียซึ่งบริษัทออกแบบจัดทำขึ้นให้น้ำทิ้งลงสู่บ่อพักสาธารณะมีความใสสะอาดปราศจากสิ่งเจือปน

2.  เศษวัตถุดิบที่เหลือจาการผลิต เช่น เศษกระดาษ เศษฟิล์ม เศษแผ่นฟอยด์
    บริษัทได้นำเศษวัตถุดิบที่เหลือจากกระบวนการผลิตเหล่านี้ไปขายเพื่อผู้ซื้อนำไปส่งให้โรงงานผลิตใช้ใหม่

สำหรับมลภาวะอื่นๆ ในอันที่จะส่งผลกระทบต่อสิ่งแวดล้อม เช่น มลภาวะอันเกิดจากเสียงเครื่องจักร
บริษัทได้ดำเนินการสร้างห้องปรับอากาศขนาดใหญ่สำหรับติดตั้งแท่นพิมพ์
ซึ่งสามารถเก็บเสียงอันเกิดจากกระบวนการพิมพ์ได้เป็นอย่างดี

การควบคุมโดยหน่วยงานของรัฐ อยู่ภายใต้การดูแลและควบคุมของกรมโรงงานอุตสาหกรรม
กระทรวงอุตสาหกรรม และหน่วยงานอนามัยเขตตลิ่งชัน กรุงเทพมหานคร

4. งานที่ยังไม่ส่งมอบ -ไม่มี-